Kan Nu Lairam A Tap Lai - Chinland Today Media\nMay 30, 2009 8:40 am·1 comment\nKhua pakhat ah nuhmei nu a um ih a fapa te thawn an um tlangih a fapa hmin cu Thangte a si. Nuhmei nu cun a fapa thansonak dingah ti’n sur le sa lak khalah cawl man lawn nitin in lo a thlo theu. A tha neih tawkin a zuam tento.\nAsinan a fapa cu a hung tlangval ih a nu’h duhdawtnak hman thei lo’n zuu le sa ah a ni tin nun a hmang liam. Culawngsilo, nuhmei fa tiih kawh ka duh nawnlo a tiih ram hlapi ah a tlan hloh san. Cu’h ram ahcun leitlun nuamnak thawn in a nunnak a hmangliam ih a rak duhdawt zettu a nu khal kha a theihhngilh san. Sikhalsehla a nu cun a fapa a ruahnak ah sun le zaan in a tap ringring ih, “Ka fahniang ziangtik ah na ra tlung ding” ti’n tap phah cingten khua a cuan ringring.\nKhuahlan kan pi le kan pu pawl cun an fale pawl ih nun nuamnak ah an tiih ral an rak do theu. An thisen tla cu lairam ah a for ih an nunnak thawn kan lairam hi an rak lei ih lairam hi an rak cawisang.\nCuruangah nun zalen le nuam tak in lairam ah an rak leng ih duhdawt thawn kut za tial kai aw in an nung, vapual lungthin pu in Lairam ah an lengtlang hai, Zaan thlapa eng hnuaiah an nauhak pawl tla cu nun nuam takin an sum tualrawn ahcun an rak lek theu. Fala le tlangval pawlin lungawi aipuang te’n hla mawi an sak theu. Cumi thawn cun lairam a rak ti mawi sinsin, Pitar le putar pawl cu zaute ah thu nuam an rel theu ih cuti duhdawt aw zetin an nundaan kha kan nu Lairam in a zoh ih a lungawi in a hni siamso theu a lungawi ti langnak ah zaan thla pa cu mawitak in a vang ter theu.\nKan ram pi harsatnak ruangah in rak duhdawt zettu kan nu lairamte cu tlan sanin ram dangah kan um si kan hrang ih a tuarnak pawl le a duhdawtnak pawl cu theih hngilh in lei tlun nuam cennak ah kan pil hlo san ih kan miphun sinak khal zahpi in miphun dang nundaan tla kan cawng si, ram nuam le ram tha ah kan umih kan semnak kan lairam te khi kan theih hngilh in leitlun nuam cennak ah kan pilhlo san ih kan miphunsinak khal zah piin miphun dang undaan tla kan cawng si, ramnuam le ramtha ah kan um ih kan seemnak kan lairam te khi kan theih hngilh ding maw? Sunghno kan nu lairam te cun a fahniang pawl ngai in a tap rero lai so khaw “ka fahniang ziang tikah na rat tlung ding” ti’n khua a cuan ringring ti hi hngilh hlah uh.\nZiang ruangah ram nuam le ram tha ah kan thleng? Hlanlai Israel pawl nun daan kan zoh sal a silen Israel pawl cu harsa zet le hmuhsuamnak tuar in miphun dang ih salah an rak um, an sal tannak ramih siangpahrang in Esther timi Israel nute kha a nupi ah a nei, a mi phun Israel pawl cu har satnak a phunphun an tuar laiah Esther cu nunnuam zetin a rak um. A miphun pawl cu thah thluhding an si lai caan khalah zianghman thei lo’n siangpahrang inn ih na um ruangah Judah mi dang pawl hnakin ka him deuh ding ti ah ruat duh hlah. Hibang tuk tik cu ah hin dai ziarih na um a si ahcun van ih sin Judah mi bomnak cu a ra dingih in run ding.\nAsinan nang cu na him ding ih na pai’h inn sang cu a cem ding a si. Hibangtuk tikcu hrangah siangpahrang Bawinu ih na cannak khal hi rak si seh la zoso a thei?\nAw! Lainu le laipa hi tivek thotho a si lo ding maw? Ram nuamle ramtha ih kan thleng hi a thing riapri mi kan lairam te din thar salnak dingah hin rak sisehla zoso a thei? Kan umnak hmun le ram ihsin lairam hrangah tuan tlang uh si! Kan hmuh suahmi pawl, kan fimnak pawl le kan thiamnak pawl kha kan seemnak lairam a mawi sinsin theinak dingah zuam tlang uh si! In duhdawttu kan nu lairam cun a lo cuan ringring lai.\n“Kan ram le kan miphun hrang tuan in lai mino hungtho law hung thang law tuan ding a tam si tuantu an umlo tuan thlang law va tuah thlang law lai nunmawi”\nBy- Van Lal Tiam\non June 2, 2009 at 2:44 pm\nhi ti vekih ram a ngaina tu mi 100 um in tuan suak ngaingai sela kan ram tthangso kem?\nKa zum 10 lawng um hmansela a tthangso ke! Kan biakmi a nung Bawipa Pathian in Lairam thlawsuah pe hram seh law! Amen!!!


Ralkap In Nauhak Kum 5 Mi Telin Khuasung Minung 5 An Kap That – Meifar\nRalkap In Nauhak Kum 5 Mi Telin Khuasung Minung 5 An Kap That\nOctober 1, 2021 admin Lawrkhawm 0\nSagaing, Khin Oo Township, Pyindaung khua sungah ralkap pawl an va lut ih an hmuhhmuh an kap ciamco. Khuasung mipi pawlin an ṭih tuk ih an tlan, cumi cu an dawi vivo ih leilet ah sualnak nei lo minung 5 an kap that. Dalan in Pyindaung khua sungah PDF sakhan aum tin thuthang diklo arak sim ruangah October 1, 2021 zinglam ah Pyindaung khua an va nuai ciamco.\nRalkap pawl ih an thatmi pawl cu kum 5 mi nunau nauhak Ma Myo Thandar Hlaing (a pai hmin U Myo Naing), kum 30 mi U Tun Si (a pai hmin U Tun Kyi), kum 28 mi U Aung Oo (pai hmin U Wa), U Pu Cho (pai hmin U Tin Min) le Daw Pu (pai hmin U Tin Aung) pawl an si. Khuasung mi pawlin an ruak cu leilet ah an hmu.\nTualsung mi pakhat in “Nauhak kum 5 mi Ma Myo Thandar Hlaing khal a thi, nauhakte ih pa cu (Kawl) ralkap ṭuan lai a si. A nu cu kan khuami a si, U Tun Si cu a kawng ah an kap ngah ih a thi. U Aung Oo cu a lu ah an kap ngah ih a thi.\nKum 33 mi U Pu Cho cu a pum ah an kap ngah ih a thi. Khualai ih um Ko Zaw Min Oo tei inn khal an urkang, cun an ranvulh mi mee khal an kap that thluh. Dalan in kan khua ah PDF sakhan aum tin a sim ruangah in ra kap ciamco, kan khua ah ziang PDF sakhan hman aum lo” a ti.\nSagaing ramsung ah phone line le internet pawl an phit thluh ih ralkap pawl cu nunrawng zetin an cangvai, khuasung minung pawl a burpin an kap that ṭheu.\nTulai Leitlun Huap Ih Zuknung Lar Bik Cu South Korea Film A Si, “Squid Game”\nNUG In China Thawn Rualpi Ṭha Si Dingin An Mancia Thu An Tarlang, China Hnenah Duhsaknak An Hlan


CHIN MI KHRIHFA ZAPI TEN UNAU PUMKHAT KAN SI - Hre Mang\nCHIN MI KHRIHFA ZAPI TEN UNAU PUMKHAT KAN SI\nCHIN MI KHRIHFA ZAPI TEN KHRIH AH UNAU PUMKHAT KAN SI\nChin mi Khrihfa unau pumkhat si in pom rem awk thei lo nak ka hmu lo\nHM: Aug 2010.\nLaitlang khaw fatakte ah ka suak ih ka nauhak lai cu ka nulepa hi Khrihfa an rak si lo ruangah ka pa seu, ka pa u, ih kaihhruai nak in Baptist kawhhran ah ka rak um. Sunday School zir in khawm tinte Pathian thu inrak zirh. Nauhak lai te ihsin piangtharmi ka si. Ka pa seu thih hnu ah Presbytetian, Rev. Khaw Ro Mang bial ah ka rak um. Cun, Falam phunhra tlawng ka kai lai khalah Presbyterian ah ka rak um. Mino Gospel team ah tla ka rak feh ve. Cui hnu ah kan ramah Fundamental, Gospel kawhhran pawl an rung suak tikah Gospel Baptist ah ka rak lut. Lai Khawte le Hakha ah Gospel kawhhran sungah a kumtelin ka rak um. 1990 hnu lamah Mizo ram India ka thlen hnu ah Aizawl vengpi, Mizoram Baptist kawhhran ah a kumtel in member in ka rak um. Delhi ka thlen tikah kawhhran tintian kawmkhawm in DBCF ah kum ziangmawzat member ka rak si. USA ka thlen hnu ah New York State ah First American Baptist Church member ka rak si. 2002 ihsin Indianapolsi, Indiana, USA ah ka um hnu ah kawhhran tintian kawmkhawm Laimi unau pawl pawlkom awknak kawhhran sungah ka um. Zirnak lamah collge level kum 12 sung fultime in Bible lam kum 6, secular kum 6 ka rak zir. Indianapolis ka thlen hnu ah kan kawhhran sungah pastor dangdang, Gospek kawhhran pastor, Baptist pastor, AG pastor, independent, pastor, Nazarean Church pastor, tvp in thu an rak sim. Cu hmuahhmuah lakah ka hmuhtawn mi le ka zir mi, le Pathian ka biaknak ah Laimi Khrihfa ti aw pawl unau vekin pom rem awk thei lo nak ding khawpin zumnak thurin danglamnak ka hmu lo. Ka hmuhmi cu a dikbik ka tinak si loin ka hmuh le ka nunpi mi thu ka simmi asi. Kawm khawm awk thei lo nak cu milai tisa khawruah, lungput, hmudan bittakte ihsin a suak mi asi.\nLaimi Khrihfa pawl dinpimi zumnak thutlangpi khaikhawm zoh tikah Pathian thu, Bible, sersiammi, hell le vanram, sualthu le vanram kainak le leitlun damsung nuntudan thu, tvp, ka zoh tikah ka theihban cinah umkhawm thei lo ding khawpin danglamnak ka hmu lo. Pathian in vanram ah hmunkhat ah retkhawm theih lo ding khawp in danglam nak Bible in a simmi ka hmu lo. Vanram ah Pathian in laimi pawl hi room/khan dangdang ah a hran ten hmu aw lo ding in a ret rero kan tul ding ka zum lo.\nZiangkim sersiamtu cu Pathian nung asi ti kan zum. Pa, Fapa, le Thlarau Thianghlim Pathian kan zum theh. Mihrek in thumkom Pathian silo in Pathian pakhat asi an ti na in Pa, Fapa, le Thlarau Thianghlim cu pakhat asi tiah an ti na in hmin dangdang in an ko thotho tikah an zumnak thuhram taktak si loin milai tongkam hmanmi a danglam sawn mi asi in ka hmu sawn. Sim duhmi cu vanramah hmunkhat ah retkhawm theih lo ding khawp in Laimi pawl zumnak thupom danglamnak ka hmu lo. Milai tongkam in simfiang theih lomi Pathian ih thu an simmi asi tikah milai theihnak le tongkam bungrua in a daih lo mi thil asi tikah an thurin a bang aw lo siloin an tongkam hman mi bang aw lo tlukfang in ka hmu hai! An sinak taktak thu ahcun an parah thuthen ding tlak ah ka ruat aw lo. Asi khal ka si lo.\nPathian in A Fapa neihsun Zesu Khrih leitlunah a thlahnak cu milai tluksiatnak, Adam ih sual ruangah asi ti kan pom theh. Sual cu Pathian thawn um tlang thei lo, Pathian mizia thawn a kalh aw mi asi ti kan zum. Cutin Pathian in Amai hmuihmel kengih sersiam mi a tluse zo mi milai cu Fapa Zesu Khrih ah kan sualman peksak in in rundam zo asi ti kan zum. Cuticun Fapa a zumtu pawl cu Khrih ah pumkhat kan si ti kan zum. Pa Pathian ih zangfahnak liolio in Khrih Zesu ah zumnak in rundam kan si ti kan zum theh. Thlarau Thianghlim in Khrih ah baptisma in pe ih rundamnak cotu pawl hmuahhmuah a kumkhua in vanramah kan ceng ding ti kan zum. Cui ni a thlen hlan lo him damten inkilvengtu dingah Thlarau Thianghlim ih seal khen mi kan asi. Cutin rundamnak co zo tu pawl cu tisa sualsal ah tang nawn loin leitlun nun cu Khrih hrangah nun thiamhlimnak Bible in in zirh vekin nung ding kan si ti kan zum. Cuticun Khrih ratsalnak ding hngak in leitlunah Pathian duhmi tuahdingin nitin kan nung. Cuticun kan sungah Thlarau Thianghlim uknak kaihhruai nakin kan tisa mizia cu kross ah nitin khenbet asi ih kan sungah Pathian mizia tthanlen ter asi. Cutin kan leitlun nun sungah Pathian duhmi ttuansuak dingin zumtu pehtlaih awknak a bur pawlkom kan nei ih cucu kawhhran tiah kawh asi. Nitin satan lalram tthiahbal in Khrih ih lalram hnuai ah zumtu pawl kan tlangleng. Khrih cu a rasal dingin a mah zumtu hmuahhmuah kumkhua nunnak sungah inhruai dingih Amah a zum lo tu hmuahhmuah kumkhuan hremhmun ah thlak dingin thu A tthen dign asi ti kan zum.\nBiak inn sungah Pathian biak tikah music on a ring maw, hla khi a niam maw sang maw, an aw a por maw fem maw, ziang hla bu an hmang, keyboard maw khuangpi maw an hmang, an za an beng maw, an kut an bawm maw, tokham parah an to maw, zial parah an to maw, kedam an phawih maw, boot an hruh maw, an za an bawng maw, an kut an vai maw, ding in hla an sak maw, to in hla an sak, zapi a bur in thla an cam maw mi pakhat in a cam maw, thusimtu a au ring maw aw nemten thu a sim, ziangvek Bible versian an hmang maw, laitong maw an hmang kawl tong maw mirang, milai an tam maw an mal maw, nunau an tam maw mipi an tam, testimony an sim maw an tap maw an hni maw, an thawhhlawm a mal maw a tam maw, an khawm a rei maw a rei lo maw, solo le abur hla a tam maw a mal maw, hla an thiam maw solfa khi an hmang maw, thusim tu in ziang thu a sim uar, rundamnak thu maw a sim tam khristian nun, Khrih ratsalnak thu maw sersiam mi thu, biak inn sungah an khawm aw maw hall khan ah an khawm aw aw, pumpuar in an khawm aw maw rawl ei loin an khawm aw aw, thlakhat ah bawipa zanriah voi ziat an hmangih ziangtin an hmang, ti an hnim maw an thlerh maw, an tihnim nak ti a fim maw a bal maw, thla an cam tikah an ttap maw an kun maw an to maw, an rak maw an thir thlohthlo maw, Pathian hmai ah an kun tikah tih le tthia in an um maw an lung a awi tuk maw, rundam nak an co tikah vancung insang sungtel an sinak theihter an si tikah lungawi in an khir an zuang maw an tap an rak maw, rundamnak ahlo thei ti an pom maw hlo thei lo ti an pom, bawipa zanriah ah rawl ngai maw an ei sang, cu hmuahhmuah pawl hi leitlun tawp tiang danglamnak a um ringring dingmi asi. Hivek thu ah bang awk lo nak ruangah Khrih ah pumkhat kan sinak a danglam ter lo. Vanram ah umtlang thei lo nak ding thu ka hmu lo. Ka ruahdan le hmuhdan vekin a pom lotu pawl khal an sual cuang lo ih an that cuangnak khal ka thei lo. Ka ruahdan, hmuhdan, pomdan in lai a rel lo ti ka thei. Pathian ih duhdawtnak cu milai ruahnak theihnak bang awk lonak hnakin a thukin a kau sawn asi. Rei lo te sung daih dang lam nak hin a kumkhua daih Pathian dudhawtnak, Khrih ah pumkhat sinak a siatsuah thei in ka ruat lo. Kei misual hman irundam asisi. Pathian in a pom thei lomi sualnak cu fiangzetin Bible in a ngan. Milai hmuhdan le pomdan danglamnak men ruangah Pathian in A thinlung A thleng dah lo ti ka thei fiang. Milai rundam ding ah le zozo vancungramah an lut ding ti thu lairel dingin Pathian in milai zohman a rawn lo ti ka fiang. Vanram ka kai ding thu ah zohman Pathian in irawn lo ih midang vanram lut ding thu ah thuthluknak tuahnak ah ka tel dah fawn lo. Chinmi khrihfa pawl danglamnak cu nepte asi ih a kumkhua daihi Thutak thurin tlangpi ah kan bang awknak hi tthentthek theih asilo.\nMilai ek thawn maw caw ek thawn maw rawl a suang khal le Ezekiel cu Pathian siahhlawh asi. Ngapi pumsungah bawrhhlawh tawm thawn a um lai khalah Jonah cu Pathian siahhlawh asi. Paul cu ril curco in le Peter cu thir le tlu in a um lo ruangah an pahnih lakah danglamnak a um lo, an rianmi cu pakhat asi. Ngakai Piter le danthiam sang Paul khal Pathian siahthlawh “Bawipa, itlansan aw, kei cu misual ka si” ti in le “Misual lakah misual khawmbawl ka si” tiah tangdor zetin Khrih dungthlun in Pathian riantu veve an si. Kharbawk sa ei in a khawsa tu John Baptisma petu khal nautatnak ding zianghman a um lo Pathian mithmuh ah mi ropi bik asi sawn.\nSemtirnak bungkhat cangkhat ihsin Thupuan bung 22 cang 21 tiang, Pathian Thlarau in a kamsang le Dungthluntu pawl hmangin Bible a ngan ter tikah Pathian thinlung sungah ziang a um, cun kum 2000-3000 hnu ah cui thu cun leitlun miphun mibur pawlkom le mimal zapi te hrangah ziangtik lai khalah ziangvek dinhmun khalah Pathian in san a neihter mi ka thei theh asi titu an um asile a simmi ziang asi ti a thei lo asi. “Famkim loin kan thei ih famkim loin kan sim” ti ah ngan asi. Pathian Thlarau tel lo theihnak cu milai porh awknak a suahter ih Pathian Thlarau tel lo biaknak cun Pathian Thlarau cangvaihnak a dodal asi. Pathian Thalrau Thianghlim ih kaihruai mi biaknak cun Bible Thutak sungah mi A kaihruai ih Pathian mizia cu zumtu pawl sungah a tthang lianter: Pathian duhdawtnak cu an sungah a nungih nunnak cirhti an sung ihsin a luangliam sawn asi.\nZumnak nung, thurin thianghlim, Bible thutak cun zumtu pawl nunah Pathian duhmi tumtah le mizia a phuang suakin a nunter ih ram le miphun thuanthu khal a tuahtha in a fingkhawi asi. Bible thurin dik le thianghlim nunpi nak in milai pehtlaih nak a tuah tha; Bible thurin nunpi tu kumpi cozah, khua le ram, veng le mibur umkhawmnak ah senpi vangtlang le mipi hrang thuthluknak tinkimah dingfelnak in ziangkim lairel asi tikah biaknak, rampi kaihhruainak, le pursawm leilawn, milai pehtlaih nak pawl a hrisel ter, a thianghlim teriih rualremnak rualrannak a suahter sawn asi.\nDunglam thuanthu ah ziangvek kan rak kalkan zo khal asile tuisun Laimi khrihfa pawl cu kutkai in Khriha ah le miphun ah pumkhat sinak nunpi thei dingin Pathian Thlarau kan miphun lakah a phuang suak aw zo asi. Pathian duhdawtnak a phuang suak aw mi hnakin a tum sawn mi Chin/Laimi zumtu Khihfa pawl tthenthek thei tu ding thutak a nungmi ka hmu lo. Thenthek ter tu cu rei a daih lo dingmi, Satan hmanrua, milai theihnak tlaksamnak, milai bulpak hmakhua sialnak pawl lawng asi sawn.\nZumnak nung cu milai phurnak le ruahsannak lenglam ah a um ih a cangvai mi asi:\nMilai phurnak le ruahsannak cu milai taksa in a dai thei mi, hnasungah theihthei mi, hmuh thei, thamthei, suangtuah thei mi parah a hngat aw aw. Sihman sehla zumnak nung cu milai suangtuahnak le mithmuh thei mi lenglam ah a um. Abraham cun milai suangtuahnak ih ruahsan ding a um lai khalah a zum. Milai phurnak kalh zawngin Abraham cun a fapa neihsun cu Pathian hnen thawinak pek dingin Moriah tlangparah a kaipi. Milai cun amai suangtuah nak le kawruah nak ah amai hrang thatnak hlawknak thlenpi tu ding lawng a ruat in a duhdawtih a ngaina. Sihman sehla zumnak nung cu milai suangtuahnak le phurnak lenglam ah a cangvai sawn asi. Curuangah milai tisa cun Pathian thutak theihtheinak a nei lo ih suangtuah suak thei nak khal a nei lo. Curuangah milai tisa cun Pathian Thlarau a dodal ih Pathian Thlarau duhmi a hua. Curuangah milai tisa cu nitin kross parah khenbet ringring in a um a tul. Milai tisa khawruahnak ihsin a suak mi cun vanlam theihnak a dodal. Curuangah milai in Pathian a biak tikah tisa thinlung phurnak le lungawinak lenglam ah thlarau in a biak a tul. Cuvek thotho in a kiangkap milai apehtlaih tik khalah milai tisa thinlung phurnak suangtuahnak sungah a pehtlai asile milai pehtlaih awknak sunglawngin a ruat ban ding: kawhhran pawlkom, hrin le hram, phurzawng bang aw, khawkhat, ramkhat suak sinak, thuanthu ttawm aw aw, tvp lawng parah hngat aw aw in midang a pehtlai ding. Sihman sehla, Pathian Thlarau in a uk mi, Khrihfa pawl cu leitlun mithmuh theih milai pawlkom awknak le pehtlaih awknak si loin Khrih ah pumkhat sinak sawn cu thupi sawn ah ret in pehtlaih awknak tuhpiter sawn ding kan asi. Curuangah Khrih ah a pehzawm aw mi, Chin mi khrihfa zapi ten pumkhat si thei lonak pom rem awk thei lo nak ding zianghman a um lo, milai tisa satan hmanrua lawng a um. Khrih ah zumnak nung nei in thlarau mit a meng tu cun tisa thinlung in a suangtuah nak le phurnak, milai pehtlaih awknak pawl cu thihter tahratin Khrih ih ruangpi a kawhhran pehzawm tu hmuahhmuah cu unau pumkhat vekin pehtlaih pawlkom aw thei ding mi kan asi.\nTheihnak: Ka ludur sungah a ummi, kuhsikhar tia te ka thluak in ka ruah thei mi cu lei le van sersiam mi hmuahhmuah thawn ka tahtthim tikah ka theihmi hi a mal tuk lawmman ruangah Pathian in A sersiam mi pawl cu sankhuk rei ihsin Amai tumtah vekin Khrih ah a lakkhawm sal dan thu thawn peh aw in zianghman thuthen thei ka si lo ti ka fiangaw. Ka theihmal zia ka ruah tikah ka theih lomi pi ningzah thlak takin ka rak ttong pang maw ti ah Pathian hmai ah ka kaa sung ihsin a suak mi ttongkam thu ah ka lu ka kun. Pathian in A Fapa thisen in a lei mi, A duhdawttuk mi, A Fahniang pawl parah ttongkam sia, dik lo zetin thu ka rak tthen pang maw ti ka cek awk fel tikah ka hngilh zo mi lomi tongkam tampi a um asi ti ka theih awk tikah Pathian kehramah lukun in sim ding hman thei loin sual mizia ih sal ka thinlung hi ka hua thlohthloh theu. Curuangah “thu tthen hlah” “Don’t judge” tiah Zesu in thu incah mi hi ka lungkim thlepthlep.\nIndia scientist pakhat in a sim dah mi cu ‘million lenglo Ni (Sun) a um ding a zum um” ati. Leilunpi (palanet) pakua a um tiah scientist pawlin an sim. Santhar fimthiamnak ih tuah mi lamhla pi zohnak thawn an zoh khal asile vanparah arsi ziangzat a um ti an siar thei hrih lo, ziangzat an um, kan umnak leilung ihsin ziangtluk an hla, arsi sungah ziangvek a um, tvp, zianghman theihtheih nak milai in kan nei lo. Kan umnak leitlun pi le Ni (Sun) peng 93 million a hla tiah an ttuat. Kan umnak leitlungpi parah tu rori ah milai billion 6 lenglo kan um. Voikhat thli ka hnar kua ihsin ka thawhlut le suak karah ah mi pakhat a thi ringring ih naute pakhat tal a suak ringring. Leitlun sersiam thawk ihsin milai ziangzat an um? A tufang leilungpi parah a nungmi milai billion 6 lakah ka theih mi cu 100-1000 tluk hman an si lo ding. Ka thei ka timi hman ka thei ngaingai lo, an taksa ruangpi ruangzing dan, nundan, duhdan, an dunglam le hmailam thuanthu pawl an thu hla ka theihmi a mal tuk. Kan umnak leilungpi parah ram 200 lenglo a um. Ka thlen dahnak cu ram malte lawng asi. Ka thlennak ram sung, state, khua, veng sung thu hman ka theih mi a mal tuk. Aw! Ziangvek milai saw ka si? Pathian mithmuh ah ziangvek saw ka si? Aw, ziangvek milai saw ka si? Ka hnar phaw puar tahratin leile van ziangkim sersiamtu ih cangvaihdan cu ka lun sungih kuh-si khar tia lo ka thluak ih ruat thei mi sugnah ka ret tum? Aw, ziangtluk zangfak za saw ka si? Leitlun sersiammi le a sungih thilcang mi pawl lakah Pathian in itheihter mi le kuhsikhar tia lo ka thluak in ka theih thei mi cu thilcang mi hmuahhmuah cu tipi thuamthum tluk sisehla ka theih mi cu tikhu zam tluk hman asilo.\nZo saw, li-hawng kuar sungih tlaklabeu te in “ka umnak tilipi hi leilung tlunah a tumbik tipithuanthum asi” a ti an ti bangin zo saw a awr phawpuar tahratin hngal zetin Pathian hmaiah a theih lomi thu a au kio rero ngam ding?\nPathian in A duhdawtih A Fapa neihsun a pek, an sual A ngaidam ih ‘Ka fa hniang” tiah A kawhmi pawl cu camse rero cingin “Pathian, ka lo duhdawt tuk” titu cu ziangtluk zangfakza so asi ding?\nThutak theihnak, theihnak dik, vanlam ihsin a ra mi cun milai zalennak a pek sawn asi. Sual sal ihsin zalennak mi a pek sawn asi. Cui zalennak cu thlarau zalennak, sual le satan sal ihsin zalennak asi ih sual tuah loin um theinak le Pathian duhzawng tuah thei nak zalennak sawn asi. Khrih ah unau pumkhat duhdawtnakin pehtlaihnak a luansuah nak zalennak asi. Cui Thutak sung ihsin Pathian Thlarau A phuang suak aw sawn ih Pathian ih mizia cu thutak sung ihsin zumtu pawl nun sungah a phuang suak aw sawn asi. Satan bumnak theihnak dik lo cun milai porh awknak, midang huatnak, zohniam nak, mah le mah khaisawn awknak, lungrual lonak, tthentthek awknak, lamtang tuah awknak, milai cawisawn awknak, tvp, a suahter tikah satan mizia phuan suah awknak asi. Pathian thutak cun Khrih dungthluntu pawl a tthentthek loih Thlarau pakhatin Khrih ih ruangpi sugnah Baptisma a pek sawn asi. Tangdornak, pumkhat sinak, tumtah le duhmi hmunkhat nak, duhdawtnak a hringsuak sawn asi. Cuticun tisa le thlarau cu a thleidang ih milai sunglam nunah thlarau le tisa cu an do aw ringring. Thlarau Thianghlim hnatuannak in tisa thinlung cu satan hmanrua asi vekin zumtu nunah nitin thihter, khross ah khenbet sawn in a um. Cutin vanlam Thutak theihnak in tisa, leitlun le satan cu neh in a um sawn ih Khrih ah zumtu unau pawl cu pumkhat, taksa peng zawmpi, pumkhat nun a suahter sawn asi. Ziangah tile Khrih ah zumtu zapi ten sankhuk in Pathian insang ah unau kutza kai in a nung tlang dingmi kan si. Vanlam ihsin a ra mi Thutak theihnak dik cun Khrih ah unau duhdawtnak, pumkhat sinak, unau tlaihsannak, lungkhat ten Pathian riannak a hringsuak sawn asi.\nDuhdawtnak: “Pathian cu duhdawtnak asi.” Pathian ih duhdawtnak, keimah iduhdawtnak, ka theih vivo tikah, keimah le zumtu unau karlak ah ri-kham ummi hnakin Pathian ih duhdawtnak cu a tum in a thuksawn asi ti ifiang ter. “A unau a duhdaw lo tu cu Pathian a thei lo asi” ti ah ngan asi. A thianghlim Pathian hman in a duhdawt ih a ngaidam zomi, kumkhua vancung ramah umpi dingin “fahniang” tiah A kawh mi pawl sawisel relsia thangsiatu ka si pang ahcun Pathian ih umnak vanramah hmun ka nei lo ti ka thei aw. A thianghlim Pathian hman in a ngaidam ih A pomrem zomi sawisel relsia thangsiattu, duhdawt thei lo tu ka si ahcun ziangtluk ningzakza saw ka si? Thing kross parah thihnak tiang tuarttu Bawi Zesu rori in a ngaidam zomi ngaidam thei lo tu ka si ahcun ka sungah Khrih ih Thlarau a nung lo ti ka fiang aw aw. Pa Pathian ih duhdawtnak, Khrih sungah, Thlarau Thianghlim in ifianter tikah ka sung ihsin Pai duhdawtnak cu a luangliam sawn mi asi. Keimah tisa ih duhdawtnak cun kei le keimah cu thupi bik ah retin ka insang, sungkhat, hrin, khua le ram, miphun, kawhhran pawlkom, “ka” ihsina thawk mi alwng ka duhdawt thei. Asinan, ka lei tisa cu khross ah khenbet, thihter asi hnu ahcun Pathian in A duhdawtmi pohpoh duhdawt in “A” ihsin a thawkmi duhdawtnak sawn cu ka sungah a nung sawn asi. Pa’I duhdawtnak cun Khrih ah zumtu unau zapi ten pumkhat lungkhat pu ah in sersiamthar sal ih Khrih ih lungput cu kan sungah a nunter sawn mi asi.\nNgaidamnak: Pathian in keimai sualnak hman ingaidam asi ahcun midang sualnak cu a ngaidam tuk ding ti ka zum. Keimah tluk mi sual hman ingaidam asi ahcun ka kiangkap ah mit in ka hmuh thei mi Khrih ah zumtu unau pawl mawhnak ka ngaidam lo ahcun ka hngawngrek in hellram ah nam thlak ding ka si ti ka thei. Pathian ih sual ngaidamnak tep zo tu nunpi tu cun a parah ziangvek mawhnak neitu, unau pawl mawhnak sualnak pawl khal a ngaidam thei ih an nun rem awknak ding ah nunsimnak siar lo, huatnak, dodalnak hrimrhim a sunglamah a nunpi lo asi. Pathian mizia cu a sungah Thlarau Thianghlim in a nunter tikah ngaidamnak, duhdawtnak in a khat sawn asi.\nMi zokhal a unau a hua ih a dodal rero tu cu a thlarau raal zo asi ti a thei loih a raal pa ih hmanrua ah a cang asi. Mi zokhal Pathian ka duhdawt tisi Pathian in Amai hmuihmel kengin A sersiam mi A duhdawt tukih A Fapa thisen in A tlen mi milai duhdawt thei lo tu cu bum in a um tinak asi. Mibum tu, thuphan hmuahhmuah ih pa cu satan asi fawn.\nKhaikhawm: Chin mi Khrihfa unau pawl pumkhat nun in Khrih ih duhdawtnak sungah nuntlang thei lo nak a um lo. Cutin titikah Khrihfa ka si ti pohpoh vanram an kai theh ding, piangthar theh an si ti nak asi hrimhrim loih kawhhran cu leitlun ah a umsung cu buhtak le buhlem an um tlang ringring ding ti thei cingin Pai duhdawtnak in Khrih ah Thlarau Thianghlim ih tihnim mi pawl Khrih ih taksa peng zawm zumtu unau zapi ten pumkhat lungkhat pu in Pathian rian tlang ding kan si timi hi Bible in in zirh mi Pathian hmin kan sunlawih thei nak le kan miphun tuahtthatnak hrang hrangah lamzin asi. Milai hmuhdan pomdan ruangah danglam nak hnakin Bible in zumnak thupom tlangpi in zirh mi thuhrampi (basic principles) kan zumnak le nunpi dan a bang aw theh ih pumkhat kan sinak a lang asi. Chin mi Khrihfa pawl cu zumnak ah le miphun ah Khrih ah pumkhat kan asi. Pathian hmin thangthat si ko sheh!


Rakhine : Covid 19 mina lakah Mi Besia an um lo | Falam Online Media\nRakhine : Covid 19 mina lakah Mi Besia an um lo\nCovid 19 suar hnihnak ah August 16 in 26 karlak ih mina thar mipum 184 hmusuah mi ah mina 174 cu Rakhine ramkulh um an si ih, mina besia an um lo tiah Myanmar ram harhdamzung ṭuanvo nei pawl in an sim.\n“Mina pawl ah besiatuk lawmam an um lo. Hrok na cu hnihkhat an um. Cuvek hrawnghrang lawng an si ih lungmit luakluak pakhat cu a um” tiah Myanmar harhdamzung ṭuanvo nei Dr Suu Win Piang cun Myanmar Now hnen ah a sim.\nRakhine ramkulh sungih Covid 19 mina tambiknak Sittwe khua ih mina 81 enkolnak siizung ṭuanvo nei Dr Zaw Lwin khalin, “nathrik kan check, a kaaitu an um. Nan, besia an um lo. A umsun khal thilrim theilo fang an si. Cuvek hrawnglawng an siih ṭihnung dinhmun ih um pakhat hman an um lo. A olzawng ih sim ahcun an dam ṭheh si mei” a ti.\nMina pawl cu (1) natnak pianhmang langlo (2) natnak pianhmang malte lang (3) damlonak dang nei (4) mina besia ti`n a dotdot in an ṭhen ih number 4 dinhmun ah zo hman an um lo tiah Dr Zaw Lwin cun a sim ih “ka hmuhdan ahcun hmaisa ṭum ih nathrik cu a hmual a na ih atu suar hnihnak ta cu a hmual a na lo tin ka hmu” a ti.\nAtu Rakhine ram ih Coronavirus an hmu mi cu tubai hrawng ih hmuhthar mi nathrik karhzai cak a si maw si lo timi zohhliahnak an nei rero laiih thuthangdang a um bet le kan sim than aw leh ding.\n← Nazi 24 sungah Myanmar ram ah Covid 19 mina 100 um\nIndia ram ih Rail Bicycles thar cu Mipi in Lawm hlei ce →\nRalring : Kyat 10,000 ca Lem tam tuk a suak


An Restaurant Ah Ralbawi Fapa Rawl Ava Ei Ih An Sualaw Ciamco, Hotel Neitu Le Hnaṭuantu Pawl An Kai Thluh – Meifar\nAn Restaurant Ah Ralbawi Fapa Rawl Ava Ei Ih An Sualaw Ciamco, Hotel Neitu Le Hnaṭuantu Pawl An Kai Thluh\nJune 10, 2021 admin Lawrkhawm 0\nNay Pyi Taw, Excellent Restaurant ah ralbawi fapa le a rualpi pawl rawl an va ei, June 7 zanah rawl an va ei ih an nuamaw zet. Ralbawi fapa ih hmin cu Sithu Htut a si ih a pa cu Home Affairs Minister Lieutenant General Soe Htut a si.\nGeneral Soe Htut cu Min Aung Hlaing ih rualpi ṭha a si ih a lal zet, Sithu Htut cu a fapa pathum lakih nautabik a si ih Construction le Tourism Companies tampi anei zo. A rualpi pawl thawn Excellent Restaurant ah an va lut ih ralbawi fapa a si ti an rak thei lo.\nCabuai pakhat ah nunau 3 thawn an totlang ih an kiangih rak to tlangval 3 in a topi fala pawl cu an rak ter rero ruangah ralbawi fapa cu a thinheng.\nRalbawi fapa in palang le khuat in a deng ciamco ih tlangval 2 cu an tlansuak hngal, pakhat cu a dum ih hotel coka sungah a vel ciamco. Hnaṭuantu pawlin an va ṭhen ih kut arak thlak ruangah an buai thok.\nSithu Htut ih rualpi pawlin an va bawm ih hnaṭuantu pawl thawn an sualaw ciamco. A rualpi pakhat in phone call a biak hnuah ralkap/palik motor 20 in Excellent Restaurant cu an ra kulh thluh ih zohman lut/suak an siang lo.\nVengsung mi pakhat in ‘ralkap uniform hruh loin hlaral ihsin ralbawi fapa Sithu Htut cu an rak kil ringring zo’ a ti. Restaurant neitu khal ava thleng cih ih hnaṭuantu pawlin “Minister fapa a si ti kan rak theih lo ruangah a si” an ti.\nRalkap in restaurant neitu le hnaṭuantu pawl cu an kai thluh. June 8 zanah restaurant ih hnaṭuan nunau 17 le coka ih an velhmi tlangval cu an suahsal. Asinan restaurant neitu, a nupi le an fate nauhak lai 2 le hnaṭuantu 15 cu an kai lai.\nAn thuhla buaipitu an lawyer khalin an va tong thei hrih lo. Vengsung mi pakhat in “Khami zan ah nasa zetin an buai, a cemnak ah ralkap thuhla a si. Tu’ahcun nulepa ralkap sinak sangin lai an rel rero thlang” a ti.\nRalkap Vanzam A Tla, Ralbawi Telin Minung 12 An Thi\nCNF Umnak Lam Ih Umhmun Khuar Ralkap Pawl Hmundang Ah An Feh


Hruaitu Issue 43, - Chinland Today Media\nHruaitu Issue 43,\nDecember 16, 2008 12:43 am·0 comments\nHruaitu Weekly News\nMilai nun hi\nHruaitu rak siartu unau nan za ten ca sungah nan kut ka lo kai!!! Tui ttum cu, milai nun hi kan vawn ruat tlang hnik a si poh ke cu.\nNgek.. Ngek..Ngek tiih ttap phah cing ten Leilung tlun ih a ra suak tu milai pawl kan nun taanawk dan le, kan thil tawnmi pawl hi mak nan ti ve hai maw? Ziang ruangah so hi tluk ih kan pian zia, kan thinlung put, kan duhzawng le tumtahmi, kum 70 leitlun nun hman kan tumdan a dang ciamco hi?\nPathian pakhat ih tuahmi, Milai pakhat Adam ihsin suakmi milai pawl hi unau vekin teh kan zohaw thei hai maw? Milai pawl, in hrek darh tu le Leitlunah thahawknak, thahawk hmanah a rapthlak theitawp ih thahawk khal pawilo khawp ih lungput in neih tertu, miphun le miphun karlakah, kawhhran le kawhhran karlakah le mai unau milai pi karlak ih remlonak le doawknak suak tertu hi ziang bik so ? Milai nun hi ziang so a si…?\nA suah tu : : LCF Calai Committee, Malaysia.\nThlacamnak lo cun\n¡° Bawi Jesu cu zingpit teah thoin, zohman umlonak tlangparah a kaiih, cunah thla a cam¡±\n( Mark 1: 35)\nKan Kristian thuanthu ka ban tawk ih ka zohsal tikah Pathian dungthluntu le a hna thianghlim ttuantu thlacam dahlo ka hmu lo. Thlacamnak hi ziangvek a si, ziangtlukin thil a ti thei ti le ziangtlukin hmual a nei ti cu cafang ih ngan suah le zirhawk hnakin ¡° mah te bulpak thlacamnak¡± rori ih theih fiang theihmi a si.\nThukham hlun le thar, kan Bible pumpi rori laimu le khaikhawm tu hnukpi, kan Kristian pian suahnak pabik Jesuh cu khawvang hlanah thlacam dingin tlangpar a kai ttheu. Abraham, Josep, Moses, Daniel, David, Paul le kan Bible rak ngantu mithianghlim pawl hmuahhmuah cun thlacamnak thawn kan Pathian an rak bia ringring ttheu.\nTui ni kan ram ih zumtu a ti aw tu tampi cun thlacam hi nunau awmnem deuh le mi hnuaita pawl ttuanvo le ti thei tawk vek men ih kan ruat hi a pawi zet. Bible siar tam le zir tam cu theih tamnak a si, asinan thlacamnak cu Pathian thawih lentlang ringring nak a siih tlunah zumtu kan nunnakah cahnak ( power )thup kan laknakbik khal a si\n( Mark 9: 29 ). Pathian bawmnak hai tik lawng ih thlacam pawl cun, thlacam umzia an thei hrihlo bembem. Dilnak lawng an thei. Thinlung kekkuai in thlacam raithawinak Pathian hnenah hlan ttentto uh si.\nBy : VL Bawi Thang\nHruaitu thuthangca ih ngan ve dingin kan Editor sawmnak vei tam nawn ka dawng zo ih, ngan suah ve thei khal ka tum a si. Sihmansehla rin vekmen in thil hi a rak awllo. Ni tinte hna kan ttuan ih can lawng ka neihloh tiah phuahhlam hawlin, hnar hnuaiah phuahhlam a um tam nasa.\nCan lawng ka neilo ka ti hi cu phuahlam men a rak si, kan Editor pawl khal hin hna ttuan phah cing ten tui ni tiangin a tikcu can teah Hruaitu hi an rawn suah thei ring hi cu a lungawi um in tluklo rim khal an nam in ka thei. Cu ti karlakah siartu pawlin kan hlutpi lo ahcun an bangnak a lak a si ding . Tihsak theimi kan nei mal si, laksawng vek tla kan tuah theilo a si hmanah News paper tal hi cu leisak sehla Editor phur a zang deuh ding.\nKan Hruaitu hi a te zet nan theihkauh nak a tam in kan hrangih ttulmi tampi ngah ding a um hi mak ka ti zet. Thil dangih paisa cem kan sian laiah thuthangca leinak ih paisa cem kan ui leh ttheu hi cu tthaten khua ruah sal kan ttul. Stanley Jones cun ¡° cabu siarding ttha na neihlo le na angki hruk lai kha hlit awla, leiaw¡±a rak timi tla hi kan hrangah cun atthlak men tla a bang. Theihnak lam ih mit meng zo tui hrangah cun, ca siar hi hlimnak khal a si. Miphun tthangso cun ca an siar ttheu ih, ca siar ttheu miphun an tthangso.\nKan zarhtin thuthangca hi a tthatnak lam cu rel cawk a silo dingih, a famkimlo deuh nak lam tla vawn zoh hnik seh la. Volum zat kan thei theiih, copy zat khal theih thei si seh la, siartu le ngantu pawl hrang khalah ttulnak a um in ka zum. Thuthang pawl hi a thuhla lawng silo in zuk tiangih hmuh ding a um hi siar a nuam phah zet. Asinan, a kawm zuk pawl hi ( cover story ) simfiang thei ttheu si seh la.\nA sung thu vawn zohsal duak leh sehla. Zarh tin thuthang a si vekin a sungih kan hmuhmi pawl hi theih kauhnak le thuthang lam hlir a siih kan hlawkpi zet. Asinan, Hruaitu a si vekin, nu le pa¡¯i thu zirhnak khal dawng ban nawnlo ih hmun hla ih um mi pawl hrang nun in sim tu ding Cahram ( Article) le ¡°Sermon¡±, tla hi tel thei ringring sehla a duh um zet ka ti.\nA…vawn rel takah cun, rel ding tla kan rak theive hnuaihni a si maw. Ziangkhallo le kan Hruaitu hi a nauhak tuk lai ih famkim thluh dingah cun phut hrih lemlo seh la, tthasawn le tlamtling sawn ding cun kan nih siartu le Editor khal in tamsawn ih can pe in, nasa sawn ih ttan kan lak tlan a ttul. Thomas Jefferson cun ¡°cabu tello in ka nung theilo a ti vekin¡±, kan nih LCF members pawl khal hin ¡° Khawi ah ha tui zarh Hruaitu kha tiih kan hawl ih, Francis Fenelon in ¡°na cabu le na study nak hmuahhmuah pawl tlansan awla Europe lal tohkham ka lo pe ding in ti khal sehla, ka cabu le study nak pawl hrang ka ding sawn ding¡± a rak ti vek dinhmun kan thlen thei tikah kan Hruaitu khal a tlamtling ding.\nTtek tla ruangah caw 40 thi\nKan dung tlawngkai ninga niah Johorbaru, Malaysia ih caw 40 rual rori cu ttekin a deng that tiah Tuluk thuthangca pakhat in a phuang. Hi mi niah hin ruahpi bingbur a sur ciamco ih, ruahpi han veten caw rualpawl cu thicia in sar an si. Hi caw rual pawl hi mi pakhat ta lawng an siih, kan dung kum hnih ihsin ei hawlnak ih rak vulh thawkmi an siih, RM 40,000 man hrawng an si. Caw neitupa cun tur ih thah thluh an si hmang tiah a ruat nan, rannung sibawi pawl cun ttek ih tlak that an si thu an phuang.\nMai nupi Lei tansaktu an kai\nIndia pa pakhat cun a nupi thawn an elaw tamtuk ttheuih, a nupi lei cu nam in a tan sak ruangah Palik in an kai tiah kan dung September 13 niah report an suah. Enadul Mullick, 40, cun a nupi cu ttawng thei nu ti phahin a lei a tan sak a si hmang.\nTuluk fala mawi ( Back Cover )\nKandung zarhpi niah Chongqing ih fala mawi Yang Jin cun, Sanya, Hainan tipi kap ih tuahmi Tuluk ram pumpi fala mawi ( miss ) hrilnak ah laksawng 1st a ngah. Hi fala nute hin kan hmai December thla ih tuah ding Leitlun falamawi hrilnak ah Tuluk rampi aiawh in a zuam ding a si.\nScorpions Pawl Malaysia ah (cover story)\nKan dung September 13, 2004 tlawngkai nikhat zan 9:00pm cekci ah German hlasak thiam larbik Scorpion pawl cun KL khawpi ih Stadium Merdeka ah nazi pahnih sung slow Rock concert an tuah.\nRudolof Schenker le Matthias Jabs in Guitars an tum ih James Kottak in dimlo le rang thei tawp in drum a tum laiah, Pawel Maciwoda cun bass a tum. An group ih hlasak thiam pabik Claus Meine cun kum upat hnu lamah ¡° Apakhabar Malaysia¡± tiih a aw tlin tawkih a rawn au cu zohtu mipi thawm cu a ttha nasa.\nTui ttum ih Scorpion concert ahhin hla 14 an sak ih, a lar deuh deuh pawl cu Always Somewhere, Holyday, You and I, Tease me Please me, Black Out, Big City Nights, Wind of Change, Hurricane, Still Loving you le When the Smoke is Going Down pawl tla an si. Wind of Change le You and I an rawn sak laifang kha cun zohtu mi in kan rak cangvaih pi dankha Germany ram ih concert zoh vek rori kan si tiah kan LCF tlangval pakhat cun a sim.\nScorpion Unbreakable pawl in can an hman hlanah Malaysia heavy Rock pawlin 45minute sung can an rawn hmang ve ih, Scorpion pawl thawn cun an thlau aw tuk lai. Hla ngai lawng siloin Lead le Drummer cun mahle can teah duhtawkih thiam an rawn suah cu, ka ang hiau hiau in kan rak zoh a si bik. Hlanlaiih Scorpion kha an cuai hrihlo.\nLeitlun in US president dingah Kerry an duh\nTuittum US president hrilnak ding hrang ah Leitlun ram 35 ih mipi 34,000 lenglo ngaihdan lakkhawm nakah Bush hnakin Kerry duhtu an tam deuh. Kan dung July- August karlak ih Leitlun mipi ngaihdan lakkhawmnak cu hi vek a si :\n74 Norway 7\n74 Germany 10\n64 France 5\n63 Holland 6\n61 Canada 16\n58 Italy 14\n58 Sweden 10\n57 Brazil 14\n57 Indonesia 34\n52 China 12\n48 Venezuela 22\n47 UK 16\n45 Spain 7\n43 S. Africa 29\n42 Czech Rep 18\n34 India 33\n26 Poland 31\nKerry hin 46% a ngah ih Bush hin 20% a ngah a si.\nNithla siarnak ( Calendar ) Mawi emem\nRih lipi zuk mawi emem ih ka tuah mi a si. Kan dung kan project ih hnatuantu pawl thawi Rih kan tlawn ttumih kan zuk mi a si. Rih zuk a tlun ta bik ah a si dingih a hnuai ah Vapual zuk le Sawkhlei zuk a um. Cui hnuaiah 2005 Calendar tiin a um Wall Sheet a si ding. Kei ka tuah duh san cu Rih li kan Laitlangih um hi kan Biak mi Cung Pathian ih sersiam mi a si ti ka langtir duh.\nKei cu Chin State ih um thinlung vekih mawi Rih tili hi Pathian ih sersiam mi a si tiin ka ngan. Khat lamah cun Pathian ih sersiam mi hi ka thangthat phah a siih a umnak Lai ram khal ka telh duh phah fawn. Rih hi Falam ta lawng khal a si lo kan zate ta a si ti theihnak ah Mirang ttawng hlir in ka ngan.. Cun, Lai mi cu ramtawi sa kah duh kan si bangin thla de, thla thul le thla thim tiang a zuk thawn ka telh thluh. Hakha, Tedim le Mizo hnen khalah zuar thei dingin Mirang ca hlir in ka ngan.\nPs // Tui thlacem ah Calendar kan hnen a rak thleng ding!!\nDatuk Seri Anwar a sungsal\nMalaysia Prime Minister dinhmun rawn ngah ding ih, Leitlun le ramsung khal ih an zum mipa Datuk Seri Anwar Ibrahim cun, kum ruk sung rori thawng inn a to hnu kan dung tlawngkai nithum niah rampi tlaksiatpi tu tiih Dr. Mahathir in a rak puhnak pawl cu a silo zia mipi hmaiih fiang vuarvi dingah Court sangah a then nan, Malaysia Court cun thiamlo an co ter sal.\nAnwar hi kum ruk sung rori thawng a to hnu, kan dung April 14, 2003 niah thwnginn ihsin suah a si zo. Asinan, tui ttum ih a sun sal ruangah hin kan hmai April 14,2008 tiang khi cu Malaysia politic khal ih a tel sian a silo. 1998 kum hrawngah Anwar hi Dr. Mahathir khal in, a ai rawn awh tuding ih a hrilmi bik le a rak tumtah bikmipa a sinan, an ram sumdawnnak tlaksiat laiih an khaw hmuhdan bangawklo ruangah, rampi tlaksiat tertu tiah case 4 rori in Mahathir cun a puh ih, thawng a rak thlak mi pa a si. Hi pa hi rampi hruaitu dingah, an ram mipi le Leilung tlun khalin an rinsan zet mipa khal a si.\nLCF theih hngilh lo tu\nKan LCF rak din suak tu lak ih a rak tel tu Salai Ram Than Zau ( Pa Zau ) Cu Pathian in a hmakhua a hruai vivo ih USA ah damten a thleng, hna khal tthaten a ttuan thei.\nKan LCF harsatnak in rak theihpi in a ti thei tawk Sumpai Rm 755 in rak kuat ih a parah lungawinak tampi kan nei. Kan LCF in rak theih hngih lo ti khal fiangten a lang. Pathian in ziangkim a ttuan a hawlnak ah lam hruai vivo hramseh.\nHla kan lodil\nMalaysia LCF sungkua ihsin Laihla suah dingin tumtahnak kan neih ruangah, hla in phuah sak theitu nan um a si le a rang theibikin miphun le Pathian hrang nan rak pek ciau dingah Bawi Krih hminin kan lo sawm. Ramhla, Pathian hla, Sungkua hla le tthangtthatnak hla mawi a phun phun si thei sehla duhthusam a si. A hla aw cu country, blues, rock le go go….a phunphun tel thei sehla kan duh. Malaysia LCF sungkua ihsin Laihla suah dingin tumtahnak kan neih ruangah, hla in phuah sak theitu nan um a si le a rang theibikin miphun le Pathian hrang nan rak pek ciau dingah Bawi Krih hminin kan lo sawm. Ramhla, Pathian hla, Sungkua hla le tthangtthatnak hla mawi a phun phun si thei sehla duhthusam a si. A hla aw cu country, blues, rock le go go….a phunphun tel thei sehla kan duh.\nTawlrel tu: Salai Bawi hre\nIn sim theitu nan um maw???\nSalai Za Biak Vung ( Sadaw) le Salai Ngun Siang Luai ( Sadaw ) tei pahnih umnak thei nan um a sile a hnuailam ih telephone number ah in rak sim dingah zangfah kan lo dil. An unau pawl in mangbang zet in an anhawl rero.\nLal Sawi Cuang Cell : 012- 240 8826\nBeidawng lo pawl hrang\nMalaysia ramah a rak thlengih damten nitin ten hnattuan phah in ramttha le ramnuam thlen a theih. Asinan beidawng lo in hngah ttentto, ttha ten phit rero cu a tttul ding. Thil ziangkim hi awl ai ten ngah mi cu a manhla lo. Harzet le tairial cingten ngah mi cu a sunglawi.\nRak zuam hrih aw, kan LCF unau lak ihsin khal tui thlasungah Norway lam pan in a feh suak ding khal an um.Kan hrang Pathian in canttha (chance) in pek mi a si.\nThu rawn duh hrang..Pa Uk…Cell 019- 37155 92\nDavid Mana 012- 2118 558\nVate hri theih theinak thar Londonah\nBritish ramih sii thiam pawl le Scientists cun kan dung zarhah Asia ram ih milai 29 rori suat tu Arpul hri ( or ) Vate hri natnak vei pawl nazi pakhat sung lawngih theih loli nak bungrua thar an tuah suak leh zo.\nIndia tilian cu\nKan dung zarh ah India ram sim lamih Tripura khawpi cu ruahti tamtuk ruangih tilian in a hrut ciamco ih milai pali an thih ih hleiah 55,000 rori cu hi tilian hin a buai ter a si. Hi mi thi lak ih pahnih cu, an rua lawng siat ruang ah Muhuri tivapi sung ih tla lut in an thi a si.\nJapan milai 1000 Malaysia ah\nMalaysia le Japan rampi cun an remawknak lanter tu dingah le rualpi ttha an sinak lanter tu dingah hngilhlohnak thingkung phun tlang dingah an lung a rual. Cui lungrualnak cu thlun in kan dung tlawngkai nikhat niah Japan milai 1000 rori cun KL Airport an ra thleng ih Malaysia ram ihsin tlawmngai ( Valentear )tu mi 2,000 pawl thawn KL khawpi kiangih Sepang hmunrawn ah thingkung phun phun an phun luihlo lai a si. Tuittum ahhin tingkung 20,000 lai phun an tum a si.\nBush ih cabu thar a suak zo\nUS president George W. Bush tei ci le kuang ngannak cabu thar cu kan dung zarh tlawngkai nihnih ni ah a suak zo. Cahmai 733 ih a sahmi hi cabu hi, tulaiah an ram sungih cabu zuar khawng cakbik list ah a tel ban ih, Enternet ihsin a siar duhtu¡¯i hrang ah Amazon.com ah siar theih a si.\nSharon in Arafat banter a tum\nIsrael PM Sharon cun Palestine hruaitu Arafat cu Wesbank ihsin a hnukdawk aw lo a siah cun Hamas hruaitu parih kan cangvaih vekin kan cangvai sal ding tiah Israel thuthangca hmuah hmuah ih interview an tuahnakah a phuang.\nIsrael pawl hin, Palestine thihcilh bomb puah tu pawl hruaitu, Hamas hotu Ahmed Yassin an thahsak ih zarh thumnakah Yassin ih aiawh tu khal an thah sak bet. Sharon cun Hamas hruaitu le Arafat hi an danglamnak pakhat hman ka hmu cuanglo, a hnuk dawkaw duhlo a siah cun Hamas hruaitu pawl kan do vekin hi pa khal hi kan do ding tiah a phuang bet.\nTui ttum ih Isael PM ih thu relmi hi USA cun an lungkimpilo nasa. Tui hlan ihsin hitivek ih cangvaih hi Sharon cun a rak tum ttheu nan, ttuan suah ngaingai cu an rak nei lemlo. asinan tui ttum Israel PM ih thu phuan cun Leitlun ngihven khal a hlawh zet.\nLainunmawi report ngan mi\nMinung pawl kan bangawk lo nak sim sehla kan sim cawk zik lo. Mihrek in Lainunmawi hmin langih hotu pawl parah hmuh thiam lo nak a nei tla an um, mihrek khat cun an mai pa hrang a silo mi ah hi tluk bulpak in an tuar le kan miphun tthatnak an ruat mi cu an fak um riai an ti. Mihrek lala cun an duh le in ngan ko hai seh uh ka ziang pawi lo, hmin than le larnak dang hman ka nei lo an ti.\nTthen hrek khat ngan zo mi pawl in hminlang ih hotu pawl sualnak zoh in an mah bulpak fel lo nak khal ah ngan ve uh rak ti tawk khal kan um, mi pakhat ih tthat lo nak le tlamtlin lo nak kan ngan duh mi a si lo. Mipakhat suahsualnak ruangah miphun a mual phauh a si ti mi pawl hi tarlan an si.\nLainunmawi group in Hruaitu ah veikhat te khawhmin a ngan zo mi ngan sal duh zohman an um lo . Cumi kan zoh sal tikah mi pakhat ciau thinlung kan thei lo nan a tlangpi thu cun, kanmah pakhat ruangah kan khawhmin siat cu kan duh lo a si ti a fiang.\nA singai…. zozo khal in kan mah le ti thei tawk kan khua, kan miphun le kan kawhhran hrangah thil ttha tuah duh le mai khua ciau ti hmintthat duh lo cu kan um ding sawm? Curuangah Lainunmawi group in nan khaw hrangah thilttha na tuah ngah lo pang ding ti a phang tuk sawn a si ti rak theih hngilh siang hlah.\nLainumawi group ai awh in,\nRUAT TA AW\n1.>> Tiva te ih tidai na in tikah a luan thawknak a tiva hna ruat hmai sa aw.( Na hrangah thilttha a si)\n2.>>Rualpi hnenih thu na rel ding le, na rualpi mi zovek an si ti ruat hmai sa aw.( Mualpho hi a na tuk)\n3.>>Na parah siang zetih a nung tu kha, na lungawi hlanah zovek minung a si ruat hmai sa aw.( Tirh siang siih mi ttih nung an um)\n4.>>Na tuah, na ttuan ding mihi nangmai tuah dingih na ttuanvo a si maw ti ttha ten ruat ta aw.( Mai kuang lo nawr a awl te)\n5.>>Thil na lei ding tinten na ttul mi ngaingai a si maw ti ruat hmaisa ta aw.( Paisa hawl a har tuk)\n6.>>Mi na duh (nacai) hlanah duhdawtnak hi khawi tawk in a puak ti ruat ta aw.( Na duhnak na khirh thei nawn lo ding)\n7.>>Na thin heng can le na lungawi can ih na ttawng ding mi ttha ten ruat ta aw.( A hlei fuan ih ttawng a awl tuk)\n8.>>Pathian nung biak dingah ziangvek thinlung le ruahnak nei in ha Biak inn na pan ttha ten ruat ta aw? (Pathian a lungawi cuang lo pang ding)\n9.>>Na thinlung ih tuah na duh mi pawl na tuahsuak hlanah ruat hmaisa ta aw.( Na hmin ti mal tu an si pang ding)\n10.>>Fala, Tlangval na si laiah na thuanthu, na dinhmun ttha ten ruat hmaisa ta aw.( Na nungcang in thlanmual tiang a lo thlun ding )\nPa Mang Tin Sawn\nTilik ruangih thih tambik ttum\nHmun Kum Thizat\n1. Huang He ( China ) Aug 1931 3,700,000\n2. Huang He ( China ) 1887 1,500,000\n3. Holland Nov1, 1530 400,000\n4. Kai Fong ( China ) 1642 3 00,000\n5. Henan ( China ) 1939 200,000\n6. Bengal ( India ) 1876 200,000\n7. Yangtze tipi ( China ) 1931 140,000\n8. Holland 1646 10,000\n9. Vietnam 1971 100,000\n10. Friesland ( Holland ) 1228 100,000\nTulai khalah hin tilian hin leitlun hmun tinkim ah milai pawl nunnak a siatsuah rero lai a si.\nLeitlun lungkua ( puk ) saubik pawl\nHmun Peng ( Mile )\n1. Mammoth puk USA 346\n2. Optimisticheskaya Ukaraine 131\n3. Jewel puk USA 128\n4. Holloch Switzerland 114\n5. Lechuguilla puk USA 109\n6. Wind puk USA 106\nLeitlun Cyclone nasabik\nLeilung tlun ih Cyclone thlipi nasabik cu August 23,26 1992 kum ah Florida USA ah a hrang. Hi thlipi hin US$ 15.5 billion man thiri a siatsuah. Hi thlipi hi Leitlun ih Cyclone thlipi hrang nasatbik ttuma si ih hleiah thilri siatsuah tambik ttum khal a si.\nAir Force hlunbik\nUK royal Air Force hi Leitlunah a hlunbik tiih record a si. Hi Air Force hi UK Navy ralkap pawl in 1918 ihsin an rak hmang thawk a si.\nLeitlun Tidai ralkap ngahbik\nLeitlun tidai lam ralkap ngahbik cu USA an si. March 2003 ah uniform hruk ih hna ttuan tu 383,427 an neiih Civil mi hlawh aw ih bawmtu 185,371 an um.\nLeitlun lilawn saubik ih phuan mi cu Washington khawpi ih Seattle lilawn a si. Hi lilawn hi 2.39peng ( mile) ( 3,839m ) a sauih, US$ 15million cem in 1963 ah rak sak tthehmi a si.\nHmaizarh ( 26 September, 2004 ) ih can hmangtu ding pawl\nCan kaitu Mai Zun Nei Mawi\nThuthangttha simtu Sayamah Rang Khin Hniang\nZapi hrang thlacam Pa Lal Sawi Cuang\nSolo Nu Zing Fam & Parte ( Imbi)\nBible zoh lo siar Mai Sui Tin Sung\nThawhhlawm ap thlacam Nu Thawng Tthwe\nZarhpi zing 143 201\nZarhpi zan 26 25.10\nZarhte zan 42 40\nZarhpi zing thlacam 35\nRinsan mi pawl hnen in ( Biakinn hrang )\nSalai Ram Than Zau USA ( Rm 755 ) 2. Salai Ro Vel Thang (Rm 200) 3. Salai David Thang ( Rm 200 ) 4. Pa Ngun Hre Luai ( Rm 200 ) 5. Salai Ngun Sui Lian ( Rm 50 )\nKa thaw a suak vuarvi\nMizo ramih nauhak kum 13 nute cun a nu¡¯i hnenah nauhak kum 13 miin fa an vawn thei le vawn theilo thu cawp le cawpah a sut zek zek. A nu cun, ¡°vawn theilo¡± tiah a rak sawn. Ai kanu ¡°ka thaw suak vuarvi¡±, a rak ti a si hmang.\nTlan cak tuk\nTivar khaw pa pakhat tlan cak tuk khal, kawl ram pumpi tlan zuamawknak ah a telve ih, a tlan cak tuk ruangah a mah le a mah a pahaw bubbi a si hmang. Cu pa cun zing tin te ¡° Bawipa tui zing kan ei ding in rawn pe awla, a dang hmuah hmuah cu keimah ten ka hawl suak ve ding¡± tiah thla a cam ttheu an ti.\nBawngbi tet tuk\nTulai san thar ahcun mino hmuah hmuah in bawngbi tet ttengtteng lawnglawng an hruk tiah, Yangoon ih kan Lai tlangval pakhat cun Jean bawngbi tet zet Buu Chuk Zii ihsin a lei ve ih a hruh hngal a si hmang. A bawngbi hrukmi cu a tet tuk ruangah an mai inn khalah pial thiamlo cun an hmuan thlang tei inn ah a lut an ti.\nXOXOXXOXOXOXOX DAMTEN KAN TAWNG AWK LEH KEI CU XOXXOXO\nHruaitu Weekly News 169


AMEN TIN COMMENT AW LA SHARE AW TIMI FACEBOOK BUMAWNAK (FACEBOOK LIKE-FARMING) – Ethuthang\nAMEN TIN COMMENT AW LA SHARE AW TIMI FACEBOOK BUMAWNAK (FACEBOOK LIKE-FARMING)\nJanuary 11, 2018 June 8, 2018 Iris Hnem Knowledge, World\nZangfak um zet mi damlo nauhak zuk, taksa kimlo zuk tivek post in mi zangfahnak thinlung na nei ngai asile like pek in comment nak ah AMEN ti`n ngan aw la na rualpi sungkhat pawl hnen ah share aw tivek, Jesus cross phur lai zuk hmang in kan mah minung pawl rundam dingah Jesus kan ai ah a thi ti na zum ngai asile AMEN ti`n comment aw la share aw tivek an post mi kan share hnuaihni mi FB ah kan hmu ttheu ding ka zum.\nHivek an post ttheu mi zum takin kan comment ih kan share ttheu mi pawl hi bumawnak scam phunkhat a rak si ih “Facebook Like-Farming” tin an ko. Google ih mi zuk aw mi lak in an edit ih Facebook ah an post sin ttheu.\nAn page hmin a thang tawk le like tu kan nei tam tawk an ti in scammer dang hnen ah an page cu an zuar. A leitu scammer pawl cun page like tu pawl ih personal information lak in mi scam nak ah an hmang sawng sin. A caancaan le nauhak cancer nei bang ih an edit mi zuk hmang in an page like tu pawl hnen ah bawmnak an dil ttheu.\nHi scammer pawl hi mi ih an zum thei nak dingin pastor hminthang hmin, biakinn hmin le mi harsa pawl bawmtu NGO hmin tivek an hmang ih mi an bum. Kan nih in le taktak ah ruat in kan rak like ih kan rak share sak ciamco ttheu.\n← SONY COMPANY IN ROBOT UI FIM “Aibo” A SUAH\nNORTH KOREA DAAN DANGLAM →\nThla khat sungah Ebola nathrik in Congo ram minung 19 nunnak lak\nMay 15, 2018 Admin 1 Comments Off on Thla khat sungah Ebola nathrik in Congo ram minung 19 nunnak lak\nSTEPHEN HAWKING IH SIM MI KAN LEILUNGPI SIATRAL DAAN DING\nMarch 19, 2018 Author Comments Off on STEPHEN HAWKING IH SIM MI KAN LEILUNGPI SIATRAL DAAN DING


Rak Ngol Lo Sehla A Tha Sawn Nan! - Chinland Today Media\nJanuary 15, 2010 6:14 pm·0 comments\nKa nu in ka nau aruun deuh sawn ruangah ka ngol. Ngolnak cu a tlaklo lawlaw. Vansiat le malmak ah arsa kan ei zaan a rak si ngelcel. Ka thinlungte cun ‘ka ngol sual men ding ee’, ka tiaw rero.\nNgol zozo cu ka ti aw ve! Ka nu in awkam nemten, “Ukte rawl ra ei aw, zan le na rilrawng ding” in ti. Ka pa khalin, “Si ee, Ukte ra aw, na nu cu tawngpa kawk ih mi kawk a hmang theu, keimah ka lo theithiam; a lo duhdawt tuk ruangah sokhaw, rak ra aw” in ti. Ka lungzur. Ka tap sur. Dim nawn in ka tap thawk.\nBetbet ah ka u khalin “ka Nu cu na strict tuk luarkai, a tullomi tiang mi na kawk theu” a rak ti betbet. Cu ti’h in run ruangah ka lungzur tuk. Ik..ik..ik..huh, huh! Ka tap, ka ningnaa lawlaw. Ka u pa le ka pa in, in rak tan lo sehla cu ka ngollan lo men ding nan. Lai lam khawte ti pan cu arsa le voksa ei a harzet fawn, kumkhat veikhat thil thlengmi a si ti ka thei.\n“Ngol hi a tha lo tuk, Mi ngol hmangpawl cu an mah an sung ringring ding.”\nKa ngol in runtu le runlotu an um ruangah ka ningnaa tuk inn leng ah ka suak. Kaiten ka lan zik zawngah ka pa in Ukte ti si nawnlo in “Uk Lian” tin I ko. Aiha!…cu lala, mitu ah I run si khawh, tu a awkam hraang lala, ka pa theutheu…rak ngollo men taak ding… “Ra lut sal, rawl ra ei” ti a si thlang…kei khal thawi le vuak ka tih ve nawnlo…ngol cengmang tin “Ka paih lo, ka ei nawnlo ding” ka au ve.\nLut kirsal duh nawnlo in kan inn leng pharkawm ihsin ka zoh hai. Hlapi cu ka tlan ngam ve lo…taktaktecun, ka siaraw lawlaw. Daiten ngol loin rak ei niahno men pohsehla cu zianghman thubuai a umlo ding nan…kei cu ka nauhak ihsin ngol hmang pawl ka rak si rengreng.\n“Liante, arsa a titte, na ei lo tuk tampi in ei aw…a thing pang ding, ei theh ding. zohman kan hlahlo pei…khah khah…ei theh uh, arsa hlir nan ei theitawkin ei uh…rawlngol tivekpawl hrang ah hmehret daan asilo…kha, Khah! Tampi in ei uh, kan ei theh theilo pang le a hlawn khal kan hlawn sawn ding” tiin ka nu in a ti.\nVeikhatte ka pa cun i lem sehla ka ei sal ding nan…asilohman ah ni dang vekin ka nu in ka kut in, I ra hruai sehla ka ei ding nan. Ka rinsanmi le ka ngol tumtah vekin thil a feh thei nawnlo ruangah ka ngol sual lawlaw si ko. Rawl khawh ah a thupte, in retmi arsa hlei a um pei maw ti hawlah tappi lam ah ka her rero si ko.\nNgol hi cu a sung tuk ee! Ziangkim ah a ngoltupawl an sung ringring ti I fiang ter nasa. Mi va thik khal, a thiktu an harsa sawn. Mi va huat khal a huatu in an tuar sawn. Culawngsiloin hnatuanpi rualpipawl lungkim mi parih hawizawnglo takih rak lungkimlotu va sikhal ngol hnak hman ih thil thalo a si bet.\nCuruangah ziangkim kan tuahnak ah va ngoltu, va phirsittu, va lungkimlotu hi cu mah le mah hremawk a si ih hleiah mi huat an hlawh hnu ah sirawknak kham tlang ah an ding ringring tinak a si.\nUmhar phen ah….


PM Hun Sen in Min Aung Hlaing cozah cu “Caw” thawn a tahṭhim - Falam Online Media\nPM Hun Sen in Min Aung Hlaing cozah cu “Caw” thawn a tahṭhim\nHruaitu dinhmun in atufang ASEAN pawlkom kaihruaitu Cambodia PM Hun Sen cun Myanmar ukhruainak latu SAC ralhraang cu “Caw” thawn a tahṭhim ih “Caw a feh lo cun a hnukmi ‘Leng’ amahten a feh thei lo” a ti.\nKawlram remdaihnak hrang ASEAN khawkhanmi thlunduhlotu SAC ralhraang par ah a beidong zo thu a rel mi a si ih, PM Hun Sen cun February 16 ih ramsung Lilawn thar onpuai caan a hmang ṭum ah a relsuak mi a si tiah Cambodia hrambun RFA zungṭhen pakhat in a tarlang.\nCambodia PM Hun Sen cu Min Aung Hlaing in Kawlram ukhruai thuneihnak a la hnu, ramdang hruaitu pakhat dinhmun in SAC ralhraang tong hmasabiktu a si ih, Min Aung Hlaing thawn an tongaw ṭum ah ramsung remdaihnak hrang hmalaknak nei dingin le ASEAN thusuah thlun dingin SAC ralhraang hnen ah forhfialnak a nei.\nPM Hun Sen cun ASEAN thusuah thlun dingin Min Aung Hlaing in i tiamkam tiah a rak rel dah nan, thla 1 pumhlum rei hnu khalah ramsung thlengdanglam awknak zianghman hmuh ding a um lo ruangah SAC ralhraang par ah a beidong zo thu a rel ih “SAC in thlengdanglamawk a tum lo cun midang khalin ngaih sak nak ding san a um hran lo” a ti.\nHitiih, Cambodia PM Hun Sen in SAC cozah par ih a hmuh dan a thleng nak san cu amah thinlungtak siloin ASEAN sungtel hruaitu pawl ih nor nak ruangah a si thei tiah kan ram boruak thlirtu mithiam ṭhenkhat cun an rel a si.\nASEAN sungtel rampi hruaitu tamsawn duhdan vekin SAC ralhraang cu ASEAN meeting kai khap an si ih, February 16 ih ASEAN hruaitu meeting khalah MAH le a milai pawl an sawm tel lo tiah theih a si.\nAsinan, atu ah, leitlun mipi mithmai zohin le a hnaṭuanpi pawl nornak zaar ah PM Hun Sen cun annual ASEAN foreign ministers meeting ah SAC ralhraang a sawm tel lo tiah theih a si.\n#Myanmar junta chief Min Aung Hlaing asks #Cambodian Prime Minister Hun Sen to be his “Godbrother” during a controversial visit aimed at bringing the strife-torn country back into the ASEAN. #MyanmarMilitaryTerrorists #WhatsHappeningInMyanmar #SaveMyanmarhttps://t.co/9USsYjG73w\n— UCA News (@UCANews) January 10, 2022\n← Fala cuh aw in Palikbawi pakhat Naam thawn dawt that\nSagaing doawknak ah PDF mino 10 hnak ih mal lo Nunnak Liam →\nKutdawh nauhak Bawmnak pek lo dingin Mandalay Siipin in Tlangthannak nei\nRalhraang pawl cangvaihdan a luarkaituk ruangah tuizaan ah Doawknak a suak thei\nShan ralkap cu ralhraang SAC ralkap thawn an dang aw lo tiah soisel hlawh


Sumpai Khong Ṭheu Ralhrang Cu Mipi Kilhimtu Pawlin An Kap, 2 An Thi. CDF In Ralhrang Sakhan An Kap >>> – Meifar\nSumpai Khong Ṭheu Ralhrang Cu Mipi Kilhimtu Pawlin An Kap, 2 An Thi. CDF In Ralhrang Sakhan An Kap >>>\nSagaing, Kanbalu khawpi, Kanbalu-Collin lamzin parih sumpai rak khong ṭheutu ralhrang pawl cu tualsung mipi kilhimtu in an kap ih ralhrang 2 an thi, pakhat in hliam nazet a tuar. Hitawk hmun ih ralhrang pawlin khualtlawng sukso pawl hnenah sumpai an rak khong ṭheu.\nDecember 3, 2021 simlam nazi 3:00 hrawngah tualsung mipi kilhimtu pawlin an kap ih a hmun ah palik 2 an thi, pakhat in hliam a tuar.\nCumi hnuah Chet Gyi ralhrang sakhan ah zual an ko ih palik, ralkap le Pyu Saw Htee pawlin va bawm dingin an poksuak. Motor thawn an tlan laiah tualsung mipi kilhimtu pawlin bomb in an rak puah bet ih ralkap le Pyu Saw Htee 8 in hliam nazet an tuar. Hliamtuar ralhrang pawl cu damlo phurnak motor in siizung ah an phur.\nTuizing December 4 zinglam nazi 8-9 ah CDF-Kanpetlet pawlin ralhrang pawl umhmun khuarnak sakhan an va kap ciamco. Kanpetlet tlawnginn ih umhmun khuar ralhrang pawl cu CDF-Kanpetlet in an va kap ih ralhrang 2 an thi, 2 in hliam an tuar. Cun tuizing thotho ah Kanpetlet ramsung ih thuṭhennak zungpi a kang.\nThantlang Market Veng Ah Inn A Kang, UPC Biakinn Khal A Kang


Ka Lo Hngak Ding (Part – 39) - Chinland Today Media\nNovember 7, 2013 2:44 pm·0 comments\nZanlam sml 2:30pm hrawng a si. Awite cu hna dang ttuan a ttheh thlang ih a iphone thawn facebook a hmang kerhko thlang. Kan Chinmi facebook hmang an mal zet lai ruangah rualpi khal tam a nei hrih lo. Cuibak ah lehnak fangfang lawngih hman a si ih pakhat le pakhat zuk tarmi tangih commentawk rero lawng kha a si. A rualpi lak hmanah facebook hmang cu minung pahnih lawng an um lai. Zuk tar dan khal a thiam ve. A lengih a rak theih dah lo khal friend rak add tu ta poh a accept hluahhloih cutin a zuk tangih comment khalah kan Chin ca fulfo ih comment hmuh ding a um dah lo. A rualpi Suite le Dimte khalin comment pekawknak ah mirang ttong lawng an hmang ringring ve. Um har phenah a friend pawlih zuk tinkim cu a zoh vivo. Internet a hman thiammi lakah Facebook hman hi nuam a tibik. Facebook a hman thei hnu cu Ko Aung ih a phone khalah Facebook thu lawnglawng a ruah ringring. Ko Aung cun caan hnihkhat ahcun a thiik zik lamlam ttheu. 30mins sung hrawng a online cun tuah ding ciamco um nawn lo tiin Youtube ihsin Korea zuknung zoh a tum. Culai fangah a phone a ra. A phone screen parih ‘Private Number’ tiih ra lang cu a mit tthep fohfo phahin a zoh. Number lang loih a phone a rat tinten zamrang takin phone a kai ttheu nan tuisun cu a tuk a paw! Ziang a cang ti khal a thei aw thei lo. Phone kaih a tum zawngah khatlam cun an rak thlak man.\nA thinlungten danglam zetin tuarnak a nei. Tu tikcu hi Ko Aung ih a kawh ttheu tikcu a si. An coffee time a si ruangah a phone a ra awn cun zodang an si lo ti a theifiang tuk. Asinan mituih a phone kotu hi zo a si pei ti a ruat buai. A kaih zikzawngah an thlah fawn. Awloksong nawn in a phone cu a zoh cuahco. A thinlungten Kawlram in a si pang pei maw ti a ruat. Cucun a tuk an hong paw suarso! Inn lam pakhat khat an cang si pei maw? Asilole ziangruangah in ko pei? Koko thawih kan thuhla an rak thei a sipang pei maw? Koko ih zungbun ka cohlannak a thla a rei zik thlang fawn. Ka kaa ihsin thei lo’n midang kaa in an theih cun!!!! A khawruahnak cu thusuhnak phunzakip in a khat. Cuveten thu pakhat a von ruatsal lala. Mizan ih Ko Aung thawih an biakawkdan a von ruat.\n“Imm… Ziang maw Baby?”\n“Neih in tum taktak ti aw”\n“Tum ee, Tuihlan ah fala ka nei dah lo. Nangmah hi ka fala, ka duhdawtmi na siih ka nupi khal nangmah cekci na si ding”\n“Ziangtin biaknak bangaw lo cun innsang kan din thei ding?”\n“Aaa…… Biaknak thu ah kan buai lo ding Baby. Nang khal na biaknak ah na um dingih kei khal ka biaknak ah ka um ding. A theih tuk. Singapore ih innsang tampi biaknak bangaw lo an um na thei ko”. A si ngaingai. Amah Awite ih inntek tei rori khal an sungkua biaknak an bangaw lo thluh.\n“Umm….. Kanmah cu cutin va si aw sehla, fate kan neih tikah teh?”\n“A nuih hmel a zon le a nuih biaknak a thlun kei, a paih hmel a zon le a paih biaknak a thlun ding”\n“Cuvek cang thei lo.”\n“Haha…… A nuih hmel lawnglawng zon dingin kan tuah kei cu”…..\nAwite cu a thawpi vei sawmzahra a thaw. Ko Aung hin biaknak a buaipi lo ti sehla a buaipi tuk hmanah Zingtin an pathian hmai ih kunih thlacam a si thu cu a thei thluh fawn. A umnak inntek tei innsang, biaknak bangaw loih remawzet ih an khawsat thei vekih um thei a beisei zet. Asinan Ko Aung ih zungbun a cohlan pekte ih Sui teih ttongmi, “Zantinten Rulpi na pom ringring ding si kei cu!” a rak timi a von ruatsal ih a tuk an hong paw suarso! A tak lamlam tla an za!\n“Baby… baby…baby aw…aw” a phone a rong awn lala. Number lang lo a si thotho. Zamrang takin phone cu a von la.\n“he……l..lo…” Khatlam ihsi cun aw a pit buarbo. Cucun, kawlram ihsin an ko ti a zumhnget cih.\n“Aw. Zo saw? Na aw a va fiang lo ve! “\n“Hello….. Aw…i….te… Na……n..u…. ka…s..i”\n“Hello… Hello!! Nunu maw?\n“Nunu… Ziang saw thupoi a um maw? Zianghman nan cang lo ti?”\n“Awih, Nunu… na aw ka theifiang thei lo”\n“Hello… Nunu, Innah va tlung awla keimah ka ron lo ko sawn ding. ‘Aw’ a theih theih lo tuk maw”\n“Inn ah va tlungaw ka ron lo ko ding ka lo ti!” tiih awki sang tak, ring ngaingai ih a sim hnu ah Awite cun phone a thlak cih. A lungphu cu a hnin in an hnin dutdo. Thupoi tak tithuum ih poi ngaingai lo ah falam ihsi rori cun phone an ko dah lo. Ziang thu taksawh ha maw um ke ti a ruah ah a thin a bang hluahhlo. Lak le lawh ah rawlsuan a rak cu lala fawn. A phone cakuat pathum a rak thleng a von zoh cu Ko Aung hnen in a rak si.\n“Baby, ka lo ngai tuk. Na phone kawh a ngah lo. Ziang na cang?”\n“Baby, zianghman na cang lo ti aw. Facebook ah maw na ngambik ih na phone na off?”\n“Baby, na nuamawknak a sic un khati khan facebook hmang rero men aw maw. zarhkhat sungah rualpi le tamtak na ngah bet”. Cakuat a siar thluh cun a thin hngir a tteu ciamco. Ca khal a let duh lo. A nu in ziangah a phone timi a ruah ah a thin a bang fawn. A phone balance a von zoh ih kawlram kawh theinak 5mins hrang lawng a tang. Va lei duak ding a remcang deuh fawn lo. Paih lo cingten Ko Aung hnenah ca a von kuat.\n“Koko, facebook ah ka buai lo. Ka online le online lo cu nah mu thluh thei ko. Inn lam ihsin in rak phone ih zianghman an ttong ka theithei lo. Zanah ka ko duh ih ka phone ah balance a um lo” ti vial a von kuat. Ca a kuat hnu 2minutes a rei ah,\n“Ka phone sungah ramdang kawhnak 1hour biak theihnak a um. Ka phone in ka ko dingih ka lo join ding maw, card dang ka lo leisak ding na duh?” tiin a ron let cih. Awite cun a ruatih Ko aung ih phone in a kawh cun phundang pi ah an rak ruat ding a phan ruangah Card leih ding a duh sawn.\n“Card in leisak awla leng kan suah le a man ka lo pe sal ding”\n“Na va tiawter ve!”\n“Ziang maw ka tiawkternak? Ka man nawn lo. Rawl ka suang ding. 6pm talah ngah thei ka beisei”\n“Si sehlaw ka Bawinu”\nThinlung khawruahnak tam zet thawih rawlsuang ti cu Awite cun a rawlsuanmi ah a thinlung a pe thei nawn lo. A hmeh kiomi khal a uut-ter. Bahlah zelzel in zanlam 6pm ahcun rawlsuan a ttheh ngah. Inn hmai pangpar pawl ti a va toih hlohhlo ih a ttheh veten a phone a cuh lohli. Ko Aung cun a caan khelin phone card a ron leih diahdiah zo. Pin number a rak kuat thlepthli zo. Zamrangten a phone a hon top-up ih a pi le ra tlun hlanih biakaw ttheh ding beisei in kawlram phone cu a ko.\n“Hmm!!!!!! Mi manhlap ti lak lai ih phone kawh tlang theih lo ringring cu aa!” Vei nga lai a ko nan a lut tlang thei lo thin hngir tteu in a au suak. A phone lamlam den parh a nuam. Lak le lawh in a pi le an ra tlun ding a phan ruangah a ko duh nawn lo. Tawkfang cun a pi le an rat lung ngaingai ih zanriah ei tim a tuah. Zanriah khawh hnu’n bung bel a kholh thluh in Tv zoh ih hni rero a pi hnen ahcun,\n“Ka pi, Khua ah ka nu ka phone zikih ka aw a ring tak ding hokhaw” tiin a sim. A pi khal cun theithiam zetin,\n“Aw…. Awaw…. Inn par ka kai cih ding. Be aw maw” a ti hnu ah Tv a phit ih inn tlunah a kai cih.\n“Lut hram aw maw… Lut hram aw..” Awite cun a phone cu a hna ih ngai phahin a kut zungpi thawih a hmur tok phah cun a ttong. Van tthatah a rak lut tlang purpi!\n“Hello…. Khuitawk in? zo nan biak duh?”\n“Hello… U Ci maw? Awite ka si Singapore in. Nunu ka be duh”\n“Aw! Awite, na nu kha ziang si maw a cang? Parte in a kawng tha a hmetsak rero. A dam lo nawn, A thaw khalle a sam hulho”\n“Cuti maw? I be thei kem? Asile Parte ka be ding”\n“Elaw, rak kai sung aw maw”\n“Hello…. Uu maw? Parte ka si”\n“Parte, Nunu ziang a cang saw?”\n“Ka thei ve lo. Zingah Puite rawl a khaih ih cule Canbary ah a va sukih a hong tlun in…” Parte a ttong cem hlan in Awite cun,\n“Ziangah maw zingpit ih Nunu cu na suhsohter?! Nangmah in Puite cu rawl na khaih lo?”\n“Nidang ahcun keimah in ka khaih ringring nan tuizing cu Nunu in Puite ton a duh ruangah”\n“Asikhalle Sunah a tong thei thotho si! Zingpit vekah Nunu suakvak tern awn hlah!”\n“Awite ka fa” Parte biakin awka hro nawn thawih Awite a tlawhberh laiah a theihmi aw cun a thawthawt veikhat a colhter . Zum thei lo takin,\n“Awite ka fa duatte, Ziangtik hmanah thu I pheh dahlotu ka fa”\n“Ka fa, tuisun ih ka thutheihmi kha ka hna hawi a si ti aw?”\n“Nunu, ziangmi thu maw na theih?”\n“Ka fa, thu I pheh dah lo ruangah tu khal I pheh lo ding ti ka theifiang. A dikten I sim aw maw. Kawl tlangval na nei maw?” Awite a com dukdi! A sawn lohli thei lo. A ngui cuahci. A nu cun,\n“Na nei maw? Na nei lo ti aw. Rualpi menmen cun na tlawngkai lai khalah na rak kom dah ih khavek in rualpi lawngih na kom mi a si ti aw? Na duhmi a si lo ti aw?”. Awite in a nuih thutheihmi parah pheh bet a duh lo. Tuih a pheh khalle an theisal thotho ding ti a ruah ruangah mitsing in,\n“Nunu, I ngaithiam aw. Rualpi menmen kan si lo. Ka lo sim duhnak a tawkfang thlang nan….” Awite nu a ttong thei nawn lo. A thawthawt an sam hluahhlo thlang. Awite cu a ttong a peh ih,\n“Nunu, thungaithlak in ka duh hokhaw”\n“Ziangtiang ha nan dinhmun?”\n“Hamnak ah zungbun I pe zo. Nunu, tuittum ih dung ka tolh cun ka san sung hitin ka um ta taktak ding. Ka thinlung duhnak thlun ka duh”\n“Ka……Fa, Thu hi tthaten ruat ta aw. Ka rinsan tukmi ka fanu na si kha. A biaknak teh?”\n“A biaknak kha milem bia a si ko lo maw? Milem bia pa cu maw duh takih na pom ding? Ka fa tiin teh ka lo ko ngam nawn kem?”\n“Nunu…. Cuvek a si lo.”\n“Awi Nuam Sung! Ka pum sungah thla kua sung ka paimi, ka thisen thawih ka hrinmi fa na si. Milem bia pa na nei thei lo. Milem bia na pasal ih na pom ding a si cun!!!!!! Aih! Ka ttong ka thlah taktak pang ding ee!!! Tthaten ruat ta aw. Na thinlung na thleng hlan sung I be nawn hlah!” tiin phone a thlak khupkhi.\nAwite cu a ttong duhmi hman ttong man loin a nu in phone a thlaksak ruangah khawruah nei lo mi-aa men bang a tonak ahcun a to cuahco. A sungkua pawl in an lungkimpi lo ding ti a theih ruangih a rak sim ngam dah lonak khal a si hrimhrim. Zoih hnen in a nu in thuhla a thei ti khal a thei cuang lo nan a nu in a lungkimpi lo lawlaw timi lawng fiang takin a thei. Kan hlan pi/pu san in “Aih! Ka ttong ka thlah taktak kei!” an ti cun an thinheng a vawrtawp ti a theihtheih cih. Awite cu duhdawtnak ruangah na tukin hliam a rak tuar zo. Kum sarih sung a tuarmi a hliamhma khuh ih tuamdamtu a ton ngah zawngah Hliamsal ding cu a ruat thei lo. Duhdawtnak ih mihrat-khawkheng si ding in hmai a nor ding maw? Asilole, amah hringtu a nuih hrangah duhdawtnak ah dung a sip sawn ding? Tthencat lohli theih lo khawruahnak thawn a zaan caan cu a hmang hrih.\nPeh vivo lai ding……..\nKa Lo Hngak Ding (Part – 16)\nKa Lo Hngak Ding (Part-28)\nKa Lo Hngak Ding (Part – 26)\nKa Lo Hngak Ding (Part – 31)


PATHIAN IH LUNGKIM MI NUNDAN - Chinland Today Media\nFebruary 5, 2012 12:41 am·0 comments\nRom. 12: 1-2.\nThuhmai hruai: Minung pawlin nunnak kan nei ciar nan kan nundan cu a bangaw lo zet. Mi ih zohthim tlak, cin ringring mi, duh le ngainat zet mi, mi bawm thei zettu pawl an um lai ah mi siatsuahtu, ruk hmang le mi ih siatnak thu lawng rel nuam ti thei zet tu khal kan si. Cuti asile tu ah kei hi ziangvek nun neitu ka si ti ah mah le mah kan ruataw sal hnik pei. Pathian ih lungkim mi nundan neitu zohthim tlak umsun cu Jesuh lawng a si.\nNUNCAN DAN A PHUNPHUN\n1). Mi hrekkhat cu nauhak pawl ih leknak ‘kaileng an dengih a her mi’ vek kan si. Kan cangvai kan herkual rero nan khui tawk hman kan thleng ngaingai lo. Hmun bite sungah kan her kan tlan rero men. Cumi pawl cu bible ih kan hmuh mi Nero ih nunnak vek a si. Mah hrang lawng ruatih a nung mi pawl kan si\n2). A hrek cu ‘tlan zuam nak ih tel mi rangcang’ vek kan si. Rinkulh sung lawng ih tlan rero men a si. Mah bulpak hrang le mah sungsang hrang lawng zohtu kan si. Kan inhnen hrang khalah kan nung ban lo. IJoh. 3:17 ah hitin kan hmu: “Milian pakhatin a tlasam zet mi a unau a hmu nan a thinlung ah zianghmanah siar loin a umsan men a si ahcun Pathian ka duhdawt ti-ah ziangtinso a ti thei ding?”\n3). Mi thenkhat cu “tikcu nei ih a hrang mi thli” thawn kan bangrep. A tikcu kim tinten mah le fehnak zawn ih feh men mi kan si. Mah ih lamzin a si lo mi ahcun feh tum lo lawlaw. Cuvek pawl cu mah le phunhnam pi hrang lawng, mah le biaknak thu lawng kathaw zetih thlun le reltu pawl kan si.\n4). Mi hrekkhat cu ‘thlapi’ thawn kan bangaw. Thlapi cun kan leilungpi ih a hel ih a zoh ih a hmu ringring. Cuvekin mi hrekkhat cun phun le hnam an thliardang cuang lo nan mah le ramsung hrang lawng zohtu an si ih ramdang mi pawl cu zianghman ah an siar lo.\nKhristian pawlih nuncan dan cu cuvek men lawng cun a tawk lo ding:- Ziangah maw? Phil. 2:4. ‘Nanmah duhnak lawng si loin midang in an hrangah a thupi bikih an ruahmi kha a hmuh zia thiam ve uh’ in ti.\n‘Nan thinlung putdan cu Khrih Jesuh ih thinlung putdan vekin siseh’ (Miphun thleidan nak, Biaknak thleidannak, dinhmun sang le niam thleidanawk nak nei riai loin mi kip hnenah duhdawtnak lang ter ding kan si).\nThingkung hramkung le pangpar pawlih nunnak dingah leiram tha, tidai le ni eng an tul. Ramsa pawlin an nun theinak dingah hrampi le thing hnahno an tul. Minung pawlin kan nundam theinak dingah, ramsa phunkim le thinghnah, thlaihnah le rah pawl kan tul. Kan thlarau nunnak hrampi le thupi bik ‘Jesuh Khrih’ sungih hram a bun mi nunnak kan tul. Cui nunnak neitu cun a mah hrang, midang hrang, leitlun pumpi hrangah a fimnak, thiamnak, theihnak,cahnak le duhdawtnak thawn a tuan ringring. A neihsiah, sumpai, hlawnthilri hmangin bawmtu, pe suaktu, zemdarhtu a si ringring.\nHeb. 10:24. ‘Pakhat le khat zawnruahnak nei uhsi, khat le khat bawmaw in duhdawtnak le thatnak khal langter ton uhsi, “Ni a nai vivo ruangah, kannih cu khat le khat thazang pe aw sinsin ding kan si” (Heb. 10: 25).\nThu kharnak: “Pathian ih duhmi nunnak, tuan tlangnak, peksuahnak, lungrualnak, midang zawnruahnak, neitu le nunsuah pitu kan si theinak dingah ‘Laimi Khristian’ pawl hi Pathian in in hmang vivo hram seh”. Kan zohthim ding umsun Jesuh Khrih zoh in hmai kan nor vivo cio pei.


An Fanu Kum 19 Mi In A Tlangval A Hruai Ih A Nulepa Aiin A Upa Sawn, An Duhpi Lo Tuk Ruangah Palik An Ko Nan Neta Ah An Duhpi Sal – Meifar\nAn Fanu Kum 19 Mi In A Tlangval A Hruai Ih A Nulepa Aiin A Upa Sawn, An Duhpi Lo Tuk Ruangah Palik An Ko Nan Neta Ah An Duhpi Sal\nCalifornia, Modesto khua ih um fala kum 19 mi Gendarmerie Audrey Cheyenne-Smiley Moon cu ralkap ṭuan lai a si. January 9, 2020 ah online fehtlang in pathlawi fahnih nei zo kum 61 mi Kevin thawn an saraw ih an biakawk rero hnuah an duhaw.\nAn duhawk hnu thla 6-nak July 2020 lawngah a takram in an tongaw ih a veikhatnak an hnam aw. Kum 42 in an thlauaw nan zodang ngai loin an duhdawt aw zet, Kevin in fate pahnih anei zo ih kum 16 mi le kum 23 mi an si. A fale pawl khalin an duhpi zet.\nGendarmerie Audrey in a tlangval thuhla cu a nulepa hnenah a sim dah lo, a tlawngkaipi a rualpi pawl hnen lawngah a sim thei. A nulepa lakah cun a thup ringring, neihawk an tum hnu lawngah an inn ah ava hruai ih a nulepa in an duhpi lo tuk ruangah police an ko.\nAn thubuai cu police pawl ih tifel sak thei cii a si lo ruangah an tlansan, an inn ih ava leng tinten a nulepa in awka hro in an rak ving ṭheu. Asinan, Kevin cu miṭha zet a si ih a thinlung khal a thianghlim tuk ti an theih hnu ihsin an makpa dingah an duhsal.\nAn fanu a pehtlaihdan khalah an lungkim tuk ih a siatnak thuhla an relsuak nawn lo. Gendarmerie Audrey ih nulepa cu kum 38 mi le kum 43 mi an si. August 1, 2021 ah Nevada biakinn ah an neiaw ih hringnun an hmang tlang rero lai. Gendarmerie Audrey in “Sumpai ruangih neiaw kan si lo, Pathian samhrisih kan si. Kevin in ziangkim ah theihthiamnak anei ih in duat tuk” a ti. (#California News)\nMizan Thantlang Ah Ralkap Kahnak Ruangah Minung 2 Nunnak Liam


Adelaide Lai Christian Church In CNO/CNDF Hrangah AUD $30,000 An Hlu – Meifar\nOctober 11, 2021 admin Leitlun 0\nAustralia ram (Adelaide Lai Christian Church) pawlin CNO/CNDF hrangah AUD $30,000 (MMK ting 400 leng) an hlu thu theih a si.\nHimi thuhla ah We Stand With Falam CDM Heroes in “10 October 2021, “Zohthimtlak zetmi Adelaide Lai Christian Church”. Phunpi unau zate’n, kan sulphumnak kan khua leh kan ram ah tuvek in buainak leh harsatnak phunkim a thleng tikah ramleng um u le nau pawl daite’n um menmen a theih lo ih kan ti theitawk bawm dingin nasa zetin cangvaihnak kan hmuh tikah thazang tam zet a tlung sal ṭheu.\nTu khalah Australia ram Adelaide khua ih a ummi Adelaide Lai Christian Church cun mipi ralkap CNO/CNDF hrangah Australia Dollar $30,000 bawmnak an pek ding, Mipi ralkap pawl anhai lo te’n an um theinak dingah tiin Australia ram Adelaide khua ih um kan milesa pawl hnen ihsin bawmnak kan hmuhsal tikah lungawinak tampi kan nei ih kan hna in ngam ter zet.\nHimi bawmnak an pekmi pawl hi mipi ralkap an cak sinsin theinak dingah le nitin an ṭulsammi ei-in, thuamhnaw, sivai le thildang ah ṭulmi pawl hrangah hman a si ding. Miphun duhdawtnak a takin a langsuak tertu zohthimtla zetmi Adelaide Lai Christian Church pawl tlun ah a letza in Pathian in malza sawm hram seh.\nHmundang leh ramdang ih a ummi kohhran leh pawlkom tin khalin pehzulh in mipi ralkap siseh donhar in a ummi kan mipi pawl pehzulh in bawm leh dinpi peh vivo ding khalin kan run lo sawm duh bet. Miphun ih nan hnaṭuanpi, Chin Crisis Relief Funding Committee”\nMin Aung Hlaing In Ar A Zoh


Khuai ṭihnung tuk mi US ram ah a thleng, A bu an Ṭhiatbal cih | Falam Online Media\nKhuai ṭihnung tuk mi US ram ah a thleng, A bu an Ṭhiatbal cih\nUS ram ih um dah kel lo mi Khuaingal cikhat (Asian giant hornet or murder hornet) cu scientists pawl in caan tawk mawi an hawl hnu ah Canada ramri ih Blaine khua ah a bu an hmusuak ih an ṭhiatbal cih.\nMurder hornet Khuai cu China, Japan, Thailand, South Korea, Vietnam le Asian ram ṭhenkhat lawng ih um mi an si nan mangbang thlak zet in North America continent ah 2019 kum cem lam in an hmu thok.\nTutiang ahcun North America khal ah Canada le US ramsung hmun malte lawng ah an hmusuak lai. 2020 kum lailak hrawngah Washington state sung ih Khuaingal apak ih hmusuak a si hnu in Scientist pawl in a bu an hawl thok ih Canada ramri ih um Blaine khua ah an hmusuak.\nHih thu thawn pehpar in insects nuntukhawsakdan zirzoitu entomologist thiam sang Christina M. cun “US ramsung ih hmuh hmaisabik mi murder hornet Khuai bu a si. Khuai ṭihnungbik lak ih siar tel cih mi an si ih Asia ram lawng ih um tlang pi an si nan ziangtin US ramsung ah an thleng thei timi kan thei lo” a ti.\nMurder hornet Khuai cu 2 inches (5 centimeters) hrawng an sau ih a cak/ṭihnung zet mi tur an phut thei ruangah minung hrang khal ih ṭihnung zet mi an si. Asia ramsung ah Kum 1 sungah Murder hornet Khuai in minung 50 zik a hen/keu that. Cuhleiah enviroment hrang ih thupi zet mi Thlaai karh tertu Khuai fate (Honeybees) thattu an si.\nChristina M. cun “Khuaingal pawl cun Khuai fate hawl in an that ringring. Khuaingal rual in Honeybees colony khat cu nazi kaar sungah an that ṭhet thei. Curuangah Thlaai karh tertu Honeybees cimit ter theitu an si ruangah US ramsung ih um ding a rem thiam lo” a ti.\nGot ‘em. Vacuumed out several #AsianGiantHornets from a tree cavity near Blaine this morning. Further details will be provided at a press conference on Monday. Staff not available for interviews before then. pic.twitter.com/31kgAUuJd0\n— WA St Dept of Agr (@WSDAgov) October 24, 2020\nScientist pawl ih hmusuak mi Blaine khua ih Khuaingal bu cu October 24 ni ah an ṭhiatbal ih bu an sak nak thingkung khal an hau cih.\nMurder hornet Khuai pawl cu an mi hen nak zang a sau ih Khuai siim nak kawr menmen khal an hen tlang thei ruangah a bu ṭhiat dingah thuamhna ṭha cii hruh in an ṭhiatbal a si.\n← Singapore ram ah himi 11 na tuah cun Thawngtlak lole Paisa Cawhkuan na tong ding\nFalam ih Covid 19 mina 2 in Damcakten Siizung suahsan →\nUS election thawn pehparmi thuthang diklo Facebook ih darhtertambiktu An Phuang Suak\nNovember 26, 2020 November 26, 2020 Ni Hnem Sung 0\nMinung 9 That tu Twitter killer tiih Theih lar Takahiro Shiraishi a phuang aw\nS.Korea President hlun Park Geun-hye cu kum 20 Thawngthlak dingin an namhnget\nJanuary 14, 2021 January 14, 2021 Ni Hnem Sung 0


CPP le CNP Kom Aw Ti Thu, Thuphan A Si | VCTH\nCPP le CNP Kom Aw Ti Thu, Thuphan A Si\nHome » Thuthang » Chin News » CPP le CNP Kom Aw Ti Thu, Thuphan A Si\nBy vcth on November 26, 2013.\nChin National Conference November 15, 2013 ih CNP le CPP kom aw in party pakhat, Chin National Prograssive Party (CNPP), din a si ti thu cu cohlan theih ngaingai lo mi thu a si. Ziangah tile CPP palai pawl CNP thawn kom aw ding thu a reltu pawl ih thuphur cu CPP CEC ih thusuah siloin mai duhnak lawng a si ruangah party 2 an kom aw ti thei a si lo.\nCPP hotu Pu No Than Kap cun, “CPP le CNP CEC veve remtipinak le theihpinak tel loin tuah mi a si ruangah an komaw ti theih a si lo,” tiah Lailun Media ih thusutnak ah a sim.\nTu ni tiang CPP ṭunghmun zetin a um ringring lai, curuangah CPP le CNP an kom aw ti mi thu cu thuphan a si.\nHimi thu ah CPP le CNP an kom aw ti hnakin CNP kha CNPP tiah party hmin an thleng ti sehla a dik deuh ding.\n4 Responses to CPP le CNP Kom Aw Ti Thu, Thuphan A Si\nMa Mang November 26, 2013 at 1:28 pm\nThuphan maw a rak si?????????????? Kom aw ko hai sehla mipi duhdan tla a si nan lo maw ti? Cucu ziangtikah an kom aw thei ding? Tufang hotu lubik veve pawl an hloh thluh hnu lawngah an kom aw thei ding tinak si maw? a rei lai ding ual cucu…..an kom aw thei hlan cu Chin ram ah Chinmi in cozah uknak Lal tohkham a luah thei dah lo ding an ti si lo maw? poi dan cu….. Kom aw zang hai seh law…..\nzungcer November 27, 2013 at 3:04 am\nCNP leh CPP an kawm aw ti cu si lo nan, CPP party ih hrekkhat cu CNP he an kawm aw zo. kawm aw duh lo No Than kap party CPP hrekkhat an awm lai ruangah CPP leh CNP an kawm ti thei cu si lo. Cui ruangah CNP cu CNPP tiin nam hnget thei si hrih lo. An za ten kawm aw thei cu si se la tha zet ding nan Nothan kap…. no than kap… a poi tak zet si No than kap hi..\nE. Benjamin December 1, 2013 at 7:54 pm\nDiknak, dingfelnak le rinumnak tel lo ih thil ttha tuah tum cu a tluang lo, rei a daih lo.\nBawi Jesuh hman a thluntu 12 lakih mi pakhat in a phiar a si kha! A phiartu ih tumtahnak\nsi lo in A Pa, Pathian ih lairel sawn in a si kha thil a feh leh. CPP cu khami kan Chinram\nkhualipi Hakha ih Chin National Confrence ah lung thiang ten Party hmin cun an tel lo ding\nnan bulpak cun zokhal tel a theih, ticu hlanpi ih sin theih cia si. Mai thluak khal ih tlin vak lo\nthil tuah hniaihniai cu tthanak hnakcun buainak a suahpi duh a si hi! Ngal cang le Lu cang cu\nkomaw seh le kan cahphah mahnaa, mai ke ih mai lu sit huam kan um ah cun kan cem.


Mi hminthang Canganthiampawl ih Awkam | VCTH\nMi hminthang Canganthiampawl ih Awkam\nHome » Cahram » Theihkauhnak » Mi hminthang Canganthiampawl ih Awkam\nBy vcth on May 22, 2016.\nSanthar nonawn calai duhdawtu, rualpi le unau hrangah ti’n cangandan thawn pehparaw in mi hminthang Calai Milai pawl ih awkam hminsin sunte, ka lo hlawm ve. Rak ei ve aw!\nMifim bangin ngiahtuah awla, mizaran bangin nganaw. Aristotle (384-322 B.C)\nCasiartu si na duh le siarhluahhlo mai; cangantu si na duh le ngan hluahhlo mai. Epictetus (AD. 60)\nMi in zing tin pelh lo ten, cabuai hmai-ah to tahratin ca an ngan ringring ruangah male canganthiam an sitheinak. Hiti vekih zuam ve lo cun, zirlai dinhmun fangah an tapta ringring. Gerald Brenen(1894-87)\nCangan hi cankim (full-time) hnatuan phunkhat a si ve. Hlawhman nei cangantu cun a hiar can (hiarnak a neih) lawngih ngan ding a si hrimhrim lo. Somerest Maugham(1874-1965)\nKhah! Na mit vun mengaw la, na kiangkap-boruak kha thlingthla in zoh thiam ringring tumaw. William Burroughs (1914-97)\nCangantu ih thlun ding zindan pakhat cu a nganmi thu le hla in, amah cangantu hnenih a sim duhmi kha, dai ziarzi ten ngaithat le thlun hi a si. Racheal Carson (1907-64)\nCangan hin zuksuai le awnmawi vekin a thim le a vang, a niam le a sang ti’n thlun ding zindan a nei ve. Cucu na suahpi thluak thawn na theithiam asi ahcun a tha. Cuti asilole, theihthiam zuamaw la nangmai ta rori ah canteraw. Truman Capote (1924-84)\nZiangtin ka thlun ding ti thei ta loin “dan” pahbal mai hi mifimpawl ih thiltidan a si lo. T.S. Eliot (1888-1965)\nMisenpi hrangah siloin nangmai hrangah ngan hmaisa awla, cuisin nangmai hrang tel loin misenpi hrangah nganaw. Cyril Connolly (1903-74)\nTongfang nganmawi cu insak vek asi, catluan zaten ngiltluang zet dingin remthat ringring a tul. Anatole France (1844-1924)\nThluntlak ruahnak pakhat cu na kut le cafung kha rang le cak zetin hman mai ding tihi a si. Lungsung irhsuah zaten ngankhum zutzo mai ding. Bernard Malamud (1914-86)\nRang zet le zalen takin ngan vutvo mai. Na theh lai hlanlo, ceksal in ramsal rero duh hlah. Cangan lai ih an cawlhlawk theu ruangah hokhaw, ngan theh ti an neih dah lonak. John Steinbeck (1906-68)


Sang Sawn Duhdawtnak - Chinland Today Media\nJune 1, 2017 12:52 pm·0 comments\nFala thawn kan tthenawk hmaisabik ttum kha ka mang lai. Culai ahcun suakthuan ka si. Suakthuan duhdawtnak ih a ken tel mi ruangah ka rak nuam aw zet. Van khal khi a tleu cuang. Khawdur khal an var cuang. Atthlak zet ih hni siamsiam mithmai thawn ni tampi ka rak hmang. Ka nui’ phone hmang in nazi tampi sung ka fala ka bia.\nTawkfang ah, i hmuh a duh nawn lo thu i sim thutthi. Ka kekkuai. Ka thinlung cu kham zim ihsi tla thla vekin ka thei. A niam timi ih hnuaiah ka tla thla. Ni a tleu bik mi van hman a thim ih a rong a uk riamriam in ka thei. Lungngai riahsia in nittung ka rau ttheu. Phone thawn zohman ka biak paih nawn lo ruangah ka nu in a phone khal a lak sal. Tthianrual ah ka uico lawng hruai in hramlak ah hlapi tiang ka vaktawi. Ka ai a puang sal thei pei maw timi khal ka fiang nawn lo.\nAsinan, can tawkfang a rei cun ka thinlung hriamhma a dam ih, ka ai a puang thei sal. Himi vandumkulh ahhin no lai ih duhdawtnak, sungtuah khawvel duhdawtnak, hi duhdawtnak tifinriat ih tidai for khat men a si thu khal ka zir ngah. A lehhnu kum ra feh vivo ahcun, fapa pakhat dinhmun ih duhdawtnak, neihawknak ih um mi duhdawtnak, pa dinhmun ih duhdawtnak, rannung zohkhennak ih a um mi duhdawtnak, rualpiawknak ih um mi duhdawtnak pawl ka zir ngah vivo. Leitlun duhdawt dan khal ka zir ngah. Hringnun duhdawt dan khal ka zir ngah.\nDuhdawtnak sangbik a si mi, Vancung ih kan Pa in kan parih a neih mi Duhdawtnak khal ka zir ngah vivo. Cui’ Duhdawtnak cu duhdawtnak hmuahhmuah an luansuah thoknak a si. Cui’ Duhdawtnak ihsin sersiam mi kan si. Kir sal kan tumnak khal cui’ Duhdawtnak ahcun a si. Ni tinte’n ka thinlung ah rung leng ding ih ka sawm mi le leitlun hnenih hlawm ka tum mi khal cui’ Duhdawtnak cu a si.\nDuhdawt na si timi hi thei ringring aw! Hi leilung ih na um sungah na theihthiam cawk lo ding mi Sang Sawn Duhdawtnak thawn duhdawt na si. Pathian ih Duhdawtnak thawn tuini, thaisun, a kumkhua in duhdawt na si. Himi duhdawtnak hrangah na thinlung sangka ong aw. Lo duhdawt thei ding in Pathian kha cohlang aw. Lo kaihruai ding in Pathian kha cohlang aw. Leitlun hi ttha sawn, mawi sawn, le hmun duhnung sawn ih na tuah theinak ding ah, nangmah ih a um mi duhdawtnak kha cakter sinsin ding in Pathian kha tuahter siang aw. Cumi na tuah ahcun lungawinak cu na ta a si ding ih, lungawinak centu le midang hlawmtu na si ding.\nHram: Joseph J. Mazzella ih “A Higher Love.”


Syzett Top Pink – Lila Grace\nSyzett Top Pink\nSPRING/SUMMER 2018 Cute top from Minimum. Lace Underwear Fabric: 90% Polyamide, 10% Elastane\nCute top from Minimum.\nTutta Top - Pink\nSyzett Top - White\nTutta Top - Black\nJonine Bralette - Dusty Pink\nJonine Bralette - Black


Maradona: ‘Suah tir uh!’ - Chinland Today Media\nMaradona: ‘Suah tir uh!’\nMay 23, 2008 5:32 am·0 comments\nIrrawady| May 22\nDiego Maradona cun tlawngkai ninga ni ah Hollywood zukcangtu pawl le thlarau lam hruaitu pawl ih Aung San Suu Kyi suahnak dinghrang ih antuah tummi lawmnak puai ah teltum in le a inn sungkhuahkhirhnak in suah tir uh tiin a ti.\n“Diego Maradona, ka si leitlun miin daan diklo ka duh lo ti in thei, tui ni ih ausuak dingih in fial tu cu Mrs. Aung San Suu Kyi a si. Nobel Peace Prize dawngtu thawnginn ih khuahkhirh a phu maw si? Suah tir uh!” tiin Maradona cun video an zuk mi ah a si.\nHi video hi US Campaign for Burma ih Hollywood milar bikpawl Will Ferrell, Jennifer Aniston, Sheryl Crow, Woody Harrelson, Sylvester Stallone, Steven Seagal, Ellen Page, Jackson Browne le Eva Longoria pawl tel in kawlram hrangih an au suahpi dingnakih a rel mi a si.\nTulai Leitlun Milarbik Oprah Winfrey